



MINISTERUL MEDIULUI, APELOR și PĂDURILOR

ORDIN
Nr. ………… / ………………… 2026

[bookmark: _Hlk163207649]pentru aprobarea Metodologiei de atribuire în administrare a ariilor naturale protejate

Având în vedere Referatul de aprobare nr. 1/ 11227 /RGD/ 22.10.2026 al Agenției Naționale pentru Mediu și Arii Protejate.
În temeiul prevederilor art. 18 alin. (4) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, art. 57 alin. (1), (4) și (5) din Ordonanța de urgență nr. 57/2019 privind Codul administrativ, cu modificările și completările ulterioare, precum și ale art.13 alin. (4) din Hotărârea Guvernului nr.43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare,

ministrul mediului, apelor și pădurilor emite următorul:

ORDIN:

Art. 1 – Se aprobă Metodologia de atribuire în administrare a ariilor naturale protejate, prevăzută în anexa care face parte integrantă din prezentul ordin.

Art. 2 – La data intrării în vigoare a prezentului ordin, se abrogă Ordinul ministrului mediului, apelor și pădurilor nr.1822/2020 pentru aprobarea Metodologiei de atribuire în administrare a ariilor naturale protejate, publicat în Monitorul Oficial al României, Partea I, nr. 962 din 20 octombrie 2020.

Art. 3 – Prezentul ordin se publică în Monitorul Oficial al României, Partea I

MINISTRUL MEDIULUI, APELOR și PĂDURILOR,

Natalia-Elena INTOTERO



ANEXA la Ordinul ministrului mediului apelor și pădurilor nr. ______/__________



[bookmark: _Hlk234310936]Metodologia de atribuire în administrare a ariilor naturale protejate 
CAPITOLUL I - Dispoziții generale
Art. 1. - (1) Prezenta metodologie stabilește, în temeiul art. 18 alin. (4) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, modul de atribuire în administrare a ariilor naturale protejate pentru care administrarea se realizează prin structuri de administrare special constituite.
(2) În executarea competențelor stabilite de Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, în special art. 28 alin. (10)-(11), art. 28^1 și art. 50 alin. (3), precum și a atribuțiilor Agenției Naționale pentru Mediu și Arii Protejate, denumită în continuare ANMAP prevăzute de Hotărârea Guvernului nr. 311/2025 privind organizarea și funcționarea Agenției Naționale pentru Mediu și Arii Protejate, prezenta metodologie stabilește și reguli operaționale privind emiterea avizelor și a condițiilor specifice de către structurile de administrare special constituite sau, după caz, de către ANMAP.
(3) Prevederile alin. (2) nu instituie competențe noi și nu modifică domeniul, condițiile ori efectele juridice ale avizelor și condițiilor specifice stabilite prin actele normative de nivel superior.
Art. 2. - (1) ANMAP organizează și conduce procedura de atribuire, aprobă rezultatele acesteia și încheie contractele de administrare, în limitele competențelor prevăzute de lege.
(2) Atunci când ANMAP exercită, în aceeași situație, atât atribuții de autoritate competentă pentru protecția mediului, cât și atribuții de administrator al unei arii naturale protejate, circuitul documentelor și responsabilitățile se organizează cu separarea funcțională a atribuțiilor de reglementare de cele de administrare.
Art. 3. - (1) În sensul prezentei metodologii, termenii și expresiile de mai jos au următorul înțeles:
a) structură de administrare special constituită - structură cu personalitate juridică, aflată în coordonarea sau subordinea, după caz, a uneia dintre entitățile prevăzute la art. 18 alin. (1) lit. b) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, care dispune de personal, buget, dotări și responsabilități distincte și care, după atribuirea administrării și încheierea contractului, se află în relație contractuală cu ANMAP pentru poziția atribuită; existența acestui raport contractual pentru poziția solicitată nu constituie o condiție de participare la sesiune;
b) entitate eligibilă - persoana juridică dintre cele prevăzute la art. 18 alin. (1) lit. b) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, care poate solicita atribuirea și în cadrul căreia există ori urmează să fie constituită structura de administrare special constituită;
c) solicitant - entitatea eligibilă care depune dosar de candidatură pentru o poziție de atribuire;
d) administrator - structura de administrare special constituită care, după încheierea contractului și predarea-primirea prevăzută de prezenta metodologie, exercită efectiv administrarea ariei sau ariilor naturale protejate atribuite;
e) poziție de atribuire - una sau mai multe arii naturale protejate, individualizate prin decizia ANMAP de lansare a sesiunii și care fac obiectul unui singur dosar de candidatură și al unui singur contract de administrare;
f) dosar de candidatură - totalitatea documentelor depuse în termen de solicitant și supuse verificării și evaluării;
g) membru evaluator - persoana desemnată în comisia de evaluare sau, după caz, în comisia de soluționare a contestațiilor, care are dreptul de a analiza și puncta dosarele;
h) observator - persoana desemnată să urmărească respectarea regulilor procedurale, fără drept de evaluare, punctare sau vot;
i) plan de lucru - documentul operațional prin care solicitantul detaliază implementarea planului de management aprobat, a obiectivelor specifice de conservare, a regulamentului și a celorlalte măsuri aplicabile;
j) plan de acțiune - documentul operațional aplicabil unei poziții pentru care nu există un plan de management aprobat, prin care se detaliază măsurile, calendarul, resursele, monitorizarea și raportarea necesare exercitării administrării până la aprobarea planului de management.
(2) Termenii nedefiniți în prezenta metodologie se utilizează cu înțelesul stabilit de Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare și de celelalte acte normative aplicabile.
CAPITOLUL II - Stabilirea pozițiilor de atribuire
Art. 4. - (1) Ariile naturale protejate pentru care legea prevede ori permite administrarea prin structuri de administrare special constituite pot fi incluse de ANMAP în sesiuni de atribuire, cu respectarea art. 16 și art. 18 din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.
(2) Pentru ariile naturale protejate prevăzute la art. 16 alin. (3) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare, administrarea se asigură de ANMAP, cu excepția situațiilor în care un act normativ de nivel superior stabilește o altă modalitate.
(3) Până la intrarea în vigoare a contractului de administrare și efectuarea predării-primirii, responsabilitatea administrării rămâne la entitatea competentă potrivit legii.
Art. 5. - (1) Pentru fiecare sesiune, ANMAP stabilește prin decizie a președintelui lista pozițiilor de atribuire. Stabilirea listei reprezintă o etapă administrativă prealabilă sesiunii de atribuire.
(2) Structura de specialitate din cadrul ANMAP întocmește, pentru fiecare poziție propusă, o notă de fundamentare. După caz, președintele ANMAP poate dispune analizarea propunerilor de către o comisie internă constituită prin decizie.
(3) Fundamentarea prevăzută la alin. (2) are în vedere, după caz: categoria și regimul juridic al ariei; întinderea și complexitatea obiectivelor de management; obiectivele și măsurile de conservare; presiunile și amenințările; existența și stadiul planului de management și al celorlalte instrumente de management; suprapunerile și necesitatea administrării unitare; capacitățile științifice, tehnice, de personal și financiare necesare; urgența măsurilor de conservare; desemnările internaționale; precum și capacitatea instituțională a ANMAP de a asigura direct administrarea și de a monitoriza executarea unui contract de administrare.
(4) Pentru categoriile de arii naturale protejate pentru care legea stabilește administrarea prin structuri special constituite, analiza prevăzută la alin. (3) fundamentează exclusiv prioritatea, calendarul, gruparea și includerea în sesiune și nu poate modifica modalitatea de administrare stabilită prin lege.
(5) Criteriile și instrumentele interne utilizate pentru fundamentarea listei nu constituie criterii de evaluare sau punctare a dosarelor de candidatură. Pentru stabilirea listei nu se acordă punctaje solicitanților și nu se realizează un clasament de candidaturi.
(6) Pentru fiecare poziție se stabilesc și se publică cel puțin: denumirea și codul ariei/ariilor; actele de instituire sau desemnare; suprafața și limitele în format GIS; suprapunerile relevante; planul de management și obiectivele de conservare aplicabile, dacă există; structura minimă de personal; cerințele tehnice, științifice și financiare minime; precum și orice condiție specifică necesară pentru administrare.
(7) Decizia și lista pozițiilor se publică odată cu anunțul de lansare a sesiunii. Căile de atac împotriva actelor administrative privind stabilirea listei sunt cele prevăzute de lege; contestațiile reglementate de prezenta metodologie privesc exclusiv verificarea și evaluarea dosarelor de candidatură și interviul.
CAPITOLUL III - Organizarea sesiunii de atribuire, evaluarea și contestațiile
Art. 6. - (1) Sesiunea de atribuire se consideră declanșată la data publicării anunțului de lansare pe pagina de internet a ANMAP.
(2) Anunțul cuprinde cel puțin: 
a) lista pozițiilor de atribuire; 
b) informațiile prevăzute la art. 5 alin. (6); 
c) documentele obligatorii prevăzute de prezenta metodologie și, după caz, cerințele specifice; 
d) modalitatea de depunere; 
e) criteriile și baremele de evaluare; 
f) pragurile minime; 
g) regulile de departajare; 
h) calendarul orientativ; 
i) datele de contact și modalitatea de comunicare a clarificărilor. 
Anunțul reproduce criteriile, subcriteriile, baremele, pragurile și regulile de departajare aprobate prin prezenta metodologie și nu le poate modifica ori completa. Cerințele specifice poziției se individualizează numai în limitele art. 5, art. 14 și art. 17, fără introducerea unor categorii suplimentare de documente eliminatorii.
(3) Termenul pentru depunerea dosarelor de candidatură nu poate fi mai mic de 30 zile lucrătoare de la publicarea anunțului.
(4) Dacă ANMAP modifică, înainte de expirarea termenului de depunere, cerințe care pot influența pregătirea dosarului, termenul se prelungește astfel încât solicitanții să dispună de un interval rezonabil, anunțat odată cu aducerea la cunoștință a modificărilor, pentru adaptarea candidaturii, fără a fi afectat principiul tratamentului egal.
(5) După expirarea termenului de depunere nu se admit documente obligatorii noi și nu se permite modificarea elementelor care influențează eligibilitatea, capacitatea sau punctajul. Comisia poate solicita clarificări numai pentru explicarea ori confirmarea informațiilor cuprinse în documentele depuse în termen.
(6) În cel mult 3 zile lucrătoare de la expirarea termenului de depunere, secretarul pune toate dosarele la dispoziția celor cinci membri evaluatori, în format electronic, după îndeplinirea obligațiilor prevăzute la art. 9 alin. (2). Pentru dosarul față de care un titular se află în conflict de interese, accesul se acordă supleantului desemnat potrivit art. 8 alin. (5), iar titularului nu i se acordă ori i se retrage accesul. Accesul este individual, se înregistrează și se menține pe durata necesară îndeplinirii atribuțiilor. Intervalul de punere la dispoziție este inclus în termenul prevăzut la art. 10 alin. (4).
(7) Sesiunea cuprinde următoarele etape:
1. publicarea anunțului și depunerea dosarelor;
2. verificarea eligibilității administrative;
3. evaluarea și punctarea dosarelor eligibile;
4. aprobarea și publicarea rezultatului evaluării dosarelor;
5. depunerea și soluționarea contestațiilor împotriva rezultatului evaluării dosarelor;
6. interviul solicitanților care au îndeplinit pragurile minime;
7. publicarea punctajului final provizoriu;
8. depunerea și soluționarea contestațiilor împotriva rezultatului interviului și a punctajului final provizoriu;
9. aprobarea raportului final și publicarea rezultatului final;
10. formalitățile de contractare și, după caz, constituirea structurii de administrare special constituite;
11. încheierea contractului și predarea-primirea administrării.
Art. 7. - (1) Poate depune candidatură o entitate eligibilă prevăzută la art. 18 alin. (1) lit. b) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare. 
(2) În contextul în care structura de administrare special constituită nu există la data depunerii dosarului, solicitantul poate participa numai dacă își asumă constituirea acesteia înainte de preluarea administrării, prin hotărârea sau decizia organului de conducere ori deliberativ care are această competență potrivit legii și actului de înființare, statutului sau actului constitutiv. Documentul identifică organul emitent, temeiul competenței, forma juridică a structurii, termenul de constituire și resursele alocate. Solicitantul depune toate elementele necesare evaluării structurii viitoare, potrivit art. 14.
(3) Solicitantul poate utiliza acorduri de sprijin, colaborare ori parteneriat pentru a demonstra disponibilitatea unor resurse. Existența unui parteneriat nu constituie criteriu distinct de evaluare și nu generează punctaj. Resursele provenite de la terți sunt luate în considerare numai în cadrul criteriului la care se referă, dacă sunt cuantificabile, disponibile pe durata relevantă și asumate printr-un angajament juridic ferm.
(4) Partenerii sau terții de sprijin nu dobândesc prin participarea la candidatură competențe de administrator și nu pot substitui structura de administrare special constituită în exercitarea atribuțiilor conferite de lege administratorului.
Art. 8. - (1) Pentru fiecare sesiune se constituie, prin decizie a președintelui ANMAP, o singură comisie de evaluare, competentă pentru toate pozițiile incluse în sesiune. Nu se constituie formații distincte pentru pregătirea ori evaluarea dosarelor. Operațiunile de evidență și organizare a documentelor sunt asigurate de secretar, potrivit art. 9 alin. (3). Aceleași reguli și bareme se aplică tuturor pozițiilor, iar responsabilitatea pentru rapoartele de evaluare aparține comisiei.
(2) Comisia de evaluare este alcătuită din cinci membri cu drept de evaluare și punctare: trei reprezentanți ai ANMAP cu atribuții în domeniul ariilor naturale protejate și/sau biodiversității, un reprezentant al structurii de specialitate din cadrul autorității publice centrale pentru protecția mediului și un reprezentant al Comisiei pentru Ocrotirea Monumentelor Naturii din cadrul Academiei Române.
(3) Prin aceeași decizie se desemnează președintele comisiei, secretarul fără drept de evaluare și punctare, câte un supleant pentru membrii evaluatori și secretar, precum și, după caz, observatori fără drept de evaluare, punctare sau vot.
(4) Pot avea calitatea de observator, după caz, un reprezentant al structurii juridice a ANMAP, un reprezentant al organizațiilor neguvernamentale cu activitate relevantă în domeniul conservării naturii și un reprezentant al unei structuri de administrare care nu participă la sesiune.
(5) Membrul supleant îl înlocuiește pe titular în caz de incompatibilitate, conflict de interese, imposibilitate obiectivă de participare, forță majoră sau caz fortuit. Înlocuirea, motivul și etapa procedurală se consemnează în procesul-verbal. Pentru același dosar și aceeași etapă, supleantul examinează integral documentele și completează propria fișă; nu preia punctajele titularului. Dacă înlocuirea afectează desfășurarea unui interviu, interviul se reia integral în fața componenței legal constituite.
(6) Verificarea eligibilității, evaluarea dosarelor, interviul și adoptarea rapoartelor se realizează cu participarea tuturor celor cinci membri evaluatori, titulari sau supleanți desemnați potrivit alin. (5). În lipsa unui membru se activează supleantul care participă până la finalizarea procedurii, fișele și interviurile deja legal finalizate rămân valabile, exceptând un conflict sau viciu care afectează evaluarea; până la completarea componenței nu se adoptă concluzii asupra eligibilității sau rapoarte și nu se desfășoară interviul. Președintele comisiei sesizează de îndată președintele ANMAP pentru asigurarea componenței, fără prelungirea de drept a termenelor procedurale. Punctajele se acordă individual și se centralizează prin media aritmetică a celor cinci punctaje valabile, fără vot asupra punctajului.
(7) Fiecare dosar este examinat integral de cei cinci membri evaluatori desemnați pentru dosarul respectiv. Comisia constată pentru fiecare cerință aplicabilă rezultatul «C», «NC» sau «NA», pe baza documentelor depuse în termen și a clarificărilor admise. Un rezultat final «NC» la o cerință aplicabilă determină respingerea dosarului. Divergențele privind interpretarea documentelor sau aplicabilitatea unei cerințe se soluționează cu votul a cel puțin trei dintre cei cinci membri, cu motivarea concluziei și consemnarea opiniilor separate. Votul nu poate suplini un document obligatoriu lipsă, înlătura o cerință neîndeplinită ori modifica baremele. Hotărârile privind solicitarea clarificărilor, programarea ședințelor și interviurilor sau îndreptarea erorilor materiale se adoptă cu aceeași majoritate, în limitele metodologiei; nu pot modifica termenele obligatorii, condițiile de participare sau punctajele individuale.
Art. 9. - (1) Comisia de evaluare verifică eligibilitatea administrativă, analizează documentele, solicită clarificări în limitele art. 6 alin. (5), acordă punctaje potrivit anexei nr. 2, organizează interviurile și întocmește rapoartele de evaluare.
(2) Înainte de accesul la dosare, membrii, supleanții care participă efectiv, secretarul și observatorii completează declarația privind conflictul de interese prevăzută în anexa nr. 1. Persoana aflată în conflict de interese nu participă la nicio activitate referitoare la dosarul respectiv.
(3) Secretarul asigură înregistrarea și evidența dosarelor, inventarierea materială a documentelor prin indicarea denumirii și localizării fișierelor, organizarea accesului potrivit art. 6 alin. (6), comunicările procedurale, procesele-verbale și centralizarea fișelor. Inventarul se semnează de secretar și are exclusiv rol de identificare a înscrisurilor; nu atestă conformitatea, suficiența, relevanța ori valoarea lor probatorie și nu înlocuiește examinarea documentelor de către evaluatori. Secretarul nu stabilește eligibilitatea și nu acordă punctaje.
(4) Observatorii pot formula în scris observații privind respectarea procedurii. Observațiile se anexează procesului-verbal al ședinței în care au fost formulate sau, dacă sunt transmise ulterior, dosarului sesiunii; comisia consemnează modul în care a luat act de acestea.
Art. 10. - (1) Comisia verifică mai întâi eligibilitatea administrativă potrivit secțiunii I.A din anexa nr. 2 și art. 8 alin. (7). Sunt punctate numai dosarele care îndeplinesc cerințele administrative obligatorii. Respingerea se motivează prin indicarea documentului ori cerinței eliminatorii neîndeplinite.
(2) Fiecare dintre cei cinci membri evaluatori examinează toate subcriteriile fiecărui dosar eligibil și acordă punctaj individual, utilizând exclusiv criteriile, subcriteriile și valorile permise în anexa nr. 2. Punctajul fiecărui subcriteriu reprezintă media aritmetică a celor cinci punctaje valabile, potrivit art. 8 alin. (5) și (6).
(3) Punctajul maxim al dosarului este de 160 de puncte. Pentru admiterea la interviu solicitantul trebuie să obțină minimum 120 de puncte și să îndeplinească simultan toate pragurile minime pe categorii prevăzute în anexa nr. 2.
(4) Verificarea administrativă, evaluarea dosarelor, aprobarea raportului de către președintele ANMAP și publicarea rezultatului evaluării dosarelor se finalizează în maximum 30 de zile calendaristice de la expirarea termenului de depunere. În cadrul acestui termen, președintele ANMAP dispune de cel mult 5 zile lucrătoare pentru aprobarea raportului. Rezultatul se contestă și contestațiile se soluționează potrivit art. 11.
(5) Interviurile pentru fiecare poziție se desfășoară în cel mult 3 zile lucrătoare de la publicarea soluției ultimei contestații privind evaluarea dosarelor acelei poziții sau, în lipsa contestațiilor, de la expirarea termenului de contestare. Pentru dosarele admise ca urmare a contestării respingerii administrative se aplică art. 11 alin. (8).
(6) Interviul se susține de reprezentantul legal al solicitantului și/sau de persoana nominalizată pentru conducerea structurii de administrare, împuternicită în acest scop. Întrebările și răspunsurile se consemnează într-un proces-verbal sau se înregistrează audio, cu respectarea legislației aplicabile. Fiecare dintre cei cinci membri evaluatori punctează individual toate temele interviului; punctajul fiecărei teme reprezintă media celor cinci punctaje valabile.
(7) Punctajul maxim al interviului este de 40 de puncte, iar pragul minim este de 30 de puncte. Punctajul final provizoriu reprezintă suma punctajului dosarului și a punctajului interviului și se publică în cel mult 3 zile lucrătoare de la desfășurarea interviului. Pragul minim final este de 150 de puncte din maximum 200. Contestațiile se depun și se soluționează potrivit art. 11.
(8) După soluționarea contestațiilor sau expirarea termenelor de contestare, pentru fiecare poziție se stabilește clasamentul final. Este declarat câștigător solicitantul cu cel mai mare punctaj final dintre cei care au îndeplinit toate pragurile minime.
(9) În caz de egalitate, departajarea se face succesiv după punctajul obținut la capacitatea științifică, planul de lucru/planul de acțiune, capacitatea financiară și interviu. Dacă egalitatea persistă, nu se desemnează un câștigător, iar poziția se reia într-o sesiune ulterioară. Prin anunț nu se pot introduce criterii suplimentare de departajare.
(10) Raportul final al sesiunii se aprobă și rezultatul final se publică în termenul prevăzut la art. 11 alin. (6). Formalitățile de contractare și predarea-primirea se desfășoară potrivit art. 12.
(11) La aprobarea rapoartelor prevăzute de prezentul articol, conducătorul ANMAP nu poate modifica punctajele acordate de comisie. Raportul poate fi restituit o singură dată pentru îndreptarea erorilor materiale, necorelărilor aritmetice ori completarea motivării, fără schimbarea aprecierii tehnice a evaluatorilor și fără prelungirea de drept a termenelor procedurale.
Art. 11. - (1) Se constituie, prin decizie a președintelui ANMAP, o comisie distinctă de soluționare a contestațiilor. Membrii evaluatori și supleanții acestei comisii nu pot fi persoane care au evaluat dosarul sau interviul contestat.
(2) Comisiei de soluționare a contestațiilor i se aplică în mod corespunzător art. 8 alin. (2)-(6), regulile privind constatarea eligibilității și soluționarea divergențelor de la art. 8 alin. (7), precum și art. 9 alin. (2)-(4). Cei cinci membri examinează numai dosarele contestate, în limitele cerințelor, criteriilor, subcriteriilor, temelor de interviu și motivelor indicate în contestație, precum și consecințele necesare asupra totalurilor, pragurilor și clasamentului. Nu se reevaluează din oficiu elementele necontestate. La contestarea punctajului, fiecare membru punctează individual elementul contestat, utilizând aceleași bareme; rezultatul este media celor cinci punctaje, iar punctajul poate fi menținut, majorat sau diminuat, cu motivare punctuală. Interviul se reanalizează pe baza procesului-verbal ori a înregistrării existente, fără întrebări sau probe noi. La contestarea respingerii administrative, comisia verifică rezultatul «NC» pe baza documentelor depuse în termen și a clarificărilor admise; poate menține respingerea ori modifica rezultatul în «C» sau «NA». Dacă nu mai subzistă alte motive eliminatorii, dispune continuarea evaluării de către comisia de evaluare. Dacă un viciu procedural dovedit împiedică reanalizarea interviului, comisia dispune motivat, în termen de 5 zile, refacerea etapei afectate de către comisia de evaluare, cu aceleași reguli și garanții de tratament egal pentru candidații afectați. Comisia de contestații nu realizează evaluarea inițială și nu organizează ea însăși interviul. Sesizarea unor posibile încălcări ale legii în afara obiectului contestației se transmite separat autorității competente și nu extinde obiectul reevaluării.
(3) Referitor strict la propriile rezultate, candidați nemulțumiți de rezultatele evaluării, pot depune contestații. Contestațiile se depun în termen de 2 zile lucrătoare de la publicarea: a) rezultatului evaluării dosarelor; b) punctajului final provizoriu după interviu. 
(4) Contestația indică poziția de atribuire, cerința administrativă ori criteriul sau subcriteriul contestat, documentul din dosar pe care se întemeiază și motivul concret al solicitării. Nu sunt admise documente noi pentru completarea ori îmbunătățirea candidaturii. Pot fi depuse dovezi privind desfășurarea procedurii și respectarea garanțiilor acesteia, fără modificarea elementelor supuse evaluării.
(5) Soluționarea, aprobarea raportului de contestație de către președintele ANMAP și publicarea rezultatului se realizează în maximum 10 zile lucrătoare de la expirarea termenului de depunere a contestațiilor. Pentru un volum ridicat sau o complexitate deosebită, termenul poate fi prelungit motivat, o singură dată, cu maximum 5 zile lucrătoare.
(6) În termen de maximum 5 zile lucrătoare de la publicarea rezultatului ultimei contestații sau, în lipsa contestațiilor, de la expirarea termenului de contestare a punctajului final provizoriu, se aprobă raportul final al sesiunii și se publică rezultatul final.
(7) Contestația administrativă prevăzută de prezenta metodologie nu înlătură dreptul persoanei interesate de a utiliza căile de atac prevăzute de lege.
(8) În cazul admiterii contestației împotriva respingerii administrative, evaluarea dosarului, aprobarea și publicarea rezultatului se finalizează în maximum 10 zile lucrătoare de la publicarea soluției contestației. Rezultatul astfel obținut poate fi contestat în condițiile alin. (3)-(5). Interviurile pentru poziția respectivă se organizează numai după soluționarea contestațiilor privind toate dosarele aferente poziției sau după expirarea termenelor de contestare, cu respectarea art. 10 alin. (5).
CAPITOLUL IV - Dosarul de candidatură, capacitățile și contractarea
Art. 12. - (1) Contractul de administrare se încheie exclusiv pe baza dosarului de candidatură evaluat, a clarificărilor admise în condițiile art. 6 alin. (5), a raportului final și a rezultatului final publicat. Elementele care au fundamentat eligibilitatea ori punctajul nu pot fi înlocuite, îmbunătățite sau diminuate după finalizarea evaluării.
(2) Dacă structura de administrare special constituită există la data candidaturii, formalitățile de conformitate, semnarea contractului și predarea-primirea administrării se finalizează în maximum 10 zile lucrătoare de la publicarea rezultatului final.
(3) După publicarea rezultatului final pot fi solicitate numai documente cu caracter formal ori de actualizare care nu modifică candidatura: înscrisuri a căror perioadă de valabilitate a expirat; hotărârea organului competent privind semnarea contractului; mandatul semnatarului; datele bancare; garanțiile sau asigurările legate de îndeplinirea obligațiilor de administrator, prevăzute expres în anunț; precum și actele finale de înființare/organizare ale structurii, dacă acestea confirmă configurația evaluată.
(4) Verificarea de conformitate are ca obiect exclusiv identitatea, autenticitatea, actualitatea și concordanța documentelor prevăzute la alin. (3) cu candidatura evaluată. Verificarea nu constituie o nouă evaluare și nu poate conduce la repunctare.
(5) Dacă structura de administrare special constituită nu exista la data candidaturii, solicitantul declarat câștigător are obligația să o constituie în forma, relația instituțională, structura de personal, resursele, sediul și bugetul asumate și evaluate. Constituirea, verificarea de conformitate, semnarea contractului și predarea-primirea administrării se finalizează, în orice caz, în maximum 120 de zile calendaristice de la publicarea rezultatului final.
(6) Orice abatere substanțială față de candidatura evaluată, inclusiv reducerea personalului-cheie, schimbarea angajamentului financiar, lipsa resurselor minime ori schimbarea raportului juridic dintre entitatea eligibilă și structura special constituită, împiedică încheierea contractului până la restabilirea conformității în termenul prevăzut la alin. (2) sau (5), după caz. Dacă termenul expiră din propria culpă, solicitantul pierde calitatea de câștigător pentru poziția respectivă, iar poziția poate fi relansată.
(7) Predarea-primirea se realizează de o comisie constituită prin decizie a președintelui ANMAP, formată din cel puțin trei reprezentanți ai ANMAP, dintre care cel puțin unul din structura cu atribuții în domeniul ariilor naturale protejate, iar, după caz, reprezentanți ai structurilor care dețin bunuri, baze de date ori documente ce trebuie predate. Comisia are exclusiv atribuții de inventariere și predare-primire și nu reevaluează candidatura.
(8) Procesul-verbal de predare-primire, face referire la elementele existente și starea acestora la data curentă și  cuprinde cel puțin documentele de management, bazele de date și datele GIS, evidența avizelor și condițiilor specifice, situațiile în curs, bunurile predate, obligațiile cu termen în derulare și starea arhivei. Administrarea se consideră preluată la data semnării procesului-verbal.
(9) Contractul de administrare se încheie potrivit modelului prevăzut în anexa nr. 3. Pentru parcurile naționale și naturale se respectă durata minimă prevăzută de Hotărârea Guvernului nr. 230/2003 privind delimitarea rezervațiilor biosferei, parcurilor naționale și parcurilor naturale și constituirea administrațiilor acestora, cu modificările și completările ulterioare; pentru celelalte poziții durata se stabilește prin anunț și contract, raportat la natura obligațiilor și la cadrul legal aplicabil, fără a fi mai mică de 10 ani, dacă legea nu prevede altfel.
(10) Entitatea eligibilă în cadrul căreia funcționează structura special constituită poate fi parte la contract pentru obligațiile de finanțare, resurse și servicii suport asumate în dosarul evaluat. Numai structura de administrare special constituită exercită competențele legale ale administratorului.
Art. 13. - (1) În termen de 15 zile calendaristice de la preluarea administrării, administratorul transmite ANMAP lista persoanelor pentru care solicită legitimații de administrator, potrivit modelului prevăzut în anexa nr. 4.
(2) Pentru fiecare persoană se transmit datele de identificare necesare, funcția, fotografia, dovada raportului de muncă sau de serviciu și, numai dacă legislația aplicabilă funcției o impune, documentele suplimentare de integritate. Curriculum vitae, calificările și celelalte documente care au fundamentat evaluarea personalului nu se redepun dacă nu au intervenit modificări.
(3) ANMAP verifică încadrarea persoanei în structura și funcția evaluate și aplică viza pe legitimație în maximum 30 de zile calendaristice de la primirea documentației complete.
(4) Modificările personalului pentru care au fost emise legitimații se comunică ANMAP în 15 zile calendaristice. Înlocuirea personalului-cheie se realizează numai cu persoane care îndeplinesc cel puțin cerințele minime și nivelul de calificare/experiență care a fundamentat candidatura, fără diminuarea capacității evaluate.
Art. 14. - (1) Dosarul de candidatură se depune pentru fiecare poziție în format electronic, semnat cu semnătură electronică calificată, și, numai dacă anunțul o solicită pentru motive obiective, și în format letric. Dosarul conține în mod obligatoriu:
a) cererea de participare, semnată de reprezentantul legal sau de persoana împuternicită, datele de contact ale persoanei desemnate pentru comunicări și, dacă semnatarul nu este reprezentantul legal, mandatul sau împuternicirea din care rezultă expres dreptul de a depune și semna candidatura;
b) actele de înființare, statutul/actul constitutiv, dovada personalității juridice și documentele din care rezultă încadrarea solicitantului în art. 18 alin. (1) lit. b) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare;
c) hotărârea sau decizia organului competent, identificat potrivit art. 7 alin. (2), privind participarea la sesiune și asumarea obligațiilor financiare, de personal și de organizare;
d) dacă structura special constituită există: actele de înființare/organizare, relația de coordonare sau subordonare, organigrama, statul de funcții, bugetul, sediul și dotările; dacă structura urmează să fie constituită: angajamentul ferm, forma juridică preconizată, proiectele actelor de organizare, calendarul de constituire și hotărârea organului competent care alocă resursele necesare;
e) organigrama și statul de funcții propuse, fișele de post, norma de lucru, lista nominală a personalului-cheie, curriculum vitae, actele de studii și calificare, documentele care dovedesc experiența relevantă și contractele/precontractele/angajamentele ferme de disponibilitate;
f) documentele care atestă capacitatea științifică: proiecte, studii, lucrări, activități de conservare, monitorizare și cartare, experiența în managementul habitatelor și speciilor și utilizarea datelor științifice în decizie;
g) documentele privind capacitatea tehnică: sediu sau angajamentul ferm privind sediul, mijloace de transport, echipamente de teren, GIS/IT, baze de date, comunicații, stocare, securitate și alte resurse specifice poziției;
h) planul de lucru, dacă există plan de management aprobat, sau planul de acțiune, dacă nu există plan de management aprobat;
i) planul de monitorizare și gestionare a datelor, inclusiv programul de cartare/actualizare a distribuției habitatelor și speciilor, calendarul de actualizare a datelor necesare formularelor standard Natura 2000 corelat cu ciclurile de raportare aplicabile și transmiterea datelor în formate editabile și GIS;
j) pentru ariile cu desemnări internaționale, prezentarea modului în care administrarea propusă răspunde obligațiilor și obiectivelor care decurg din fiecare desemnare aplicabilă;
k) angajamentul financiar ferm pentru întreaga durată a contractului, însoțit de o proiecție financiară multianuală pe ani și surse, bugetul detaliat pe categorii de cheltuieli pentru primul an și dovada disponibilității resurselor financiare pentru primul an; pentru anii ulteriori nu se solicită același nivel de detaliere ca pentru primul an, iar proiecția se fundamentează pe obligațiile de administrare și se actualizează anual în executarea contractului, fără diminuarea angajamentelor asumate;
l) strategia privind tarifele și veniturile proprii, dacă este aplicabilă, fără a considera veniturile incerte drept substitut pentru finanțarea minimă ferm asumată;
m) prezentarea experienței instituționale relevante și a mecanismelor de guvernanță, control intern, continuitate și înlocuire a personalului;
n) acordurile de sprijin ori parteneriat invocate pentru resurse, cu obligațiile cuantificate ale fiecărui terț și dovada caracterului ferm și disponibil al resurselor;
o) declarațiile privind exactitatea informațiilor, inexistența conflictelor de interese ale solicitantului și asumarea răspunderii pentru autenticitatea documentelor;
p) documentele privind situația juridică și fiscală a solicitantului: certificat de cazier fiscal, certificat ori extras din registrul competent privind existența juridică și situația insolvenței, falimentului, dizolvării, lichidării sau radierii și certificat de cazier judiciar al reprezentantului legal, exclusiv în măsura în care solicitarea fiecărui înscris și utilizarea sa pentru verificarea unei condiții de eligibilitate sunt prevăzute ori permise de legislația aplicabilă categoriei solicitantului. Anunțul identifică, din această enumerare, documentele aplicabile și temeiul legal al cerinței verificate, fără a introduce cauze autonome de excludere. Pentru situațiile neaplicabile se consemnează „NA” în fișa de evaluare.
(2) Pentru posturile-cheie nu este suficientă o intenție generică de recrutare. Dosarul trebuie să permită identificarea persoanelor propuse ori, dacă natura juridică a solicitantului nu permite încă încheierea raportului de muncă, să conțină angajamente ferme de disponibilitate care individualizează forma de recrutare, persoana, funcția, norma și data de la care aceasta va fi disponibilă.
(3) Planul de lucru cuprinde cel puțin: situația implementării planului de management și a obiectivelor specifice de conservare; prioritățile anuale și multianuale; măsurile, responsabilii, resursele și indicatorii; programul de monitorizare; cartarea completă ori actualizarea cartării habitatelor și distribuției speciilor pentru care datele sunt insuficiente sau depășite; gestionarea presiunilor și amenințărilor; managementul datelor și GIS; implicarea factorilor interesați; riscurile și măsurile corective; precum și calendarul de raportare către ANMAP.
(4) Planul de acțiune cuprinde, în mod corespunzător, elementele prevăzute la alin. (3), pornind de la starea actuală a ariei, obiectivele de conservare disponibile și obligația de pregătire/elaborare a planului de management potrivit legii.
(5) Anunțul nu poate extinde lista categoriilor de documente prevăzute la alin. (1). În lipsa unei dispoziții legale exprese aplicabile solicitantului, lipsa unui opis sau a paginării nu constituie motiv autonom de respingere. Prezenta metodologie nu limitează la două numărul pozițiilor pentru care un solicitant poate depune candidaturi; pentru fiecare poziție se demonstrează distinct disponibilitatea resurselor asumate, fără alocări simultane incompatibile.
Art. 15. - (1) Capacitatea solicitantului se verifică și se punctează numai pe baza documentelor din dosarul depus în termen și a clarificărilor admise.
(2) Capacitatea tehnică se apreciază prin raportare la disponibilitatea sediului, accesibilitatea operațională, mijloacele de transport, echipamentele de teren, resursele GIS/IT, comunicațiile, bazele de date și capacitatea de utilizare a acestora pentru poziția de atribuire.
(3) Capacitatea științifică se apreciază pe baza calificărilor și experienței documentate a personalului, a experienței instituționale în conservare, monitorizare, cartare și management al habitatelor și speciilor, precum și a capacității de a utiliza date științifice verificabile în administrare.
(4) Capacitatea financiară se apreciază pe baza surselor ferme, a bugetului, a sustenabilității cheltuielilor de personal și operaționale și a capacității de finanțare a măsurilor de conservare, monitorizare și raportare.
(5) Capacitatea organizațională se evaluează în cadrul subcriteriului T4 din anexa nr. 2, pentru structura de personal, repartizarea sarcinilor, disponibilitate și înlocuire, și în cadrul subcriteriului P6, pentru separarea responsabilităților, coordonare, control intern, continuitate instituțională, gestionarea riscurilor organizaționale și relația dintre entitatea eligibilă și structura special constituită. Aceasta nu constituie o categorie autonomă de punctaj. Aceeași caracteristică nu se punctează de două ori, iar respectarea cerințelor minime de personal se verifică eliminatoriu la E7.
Art. 16. - (1) Se respinge candidatura solicitantului care nu se încadrează în categoria entităților eligibile, nu îndeplinește cerințele eliminatorii publicate, depune declarații sau documente false ori nu atinge pragurile minime prevăzute de prezenta metodologie.
(2) O reziliere anterioară a unui contract de administrare poate fi avută în vedere numai în măsura în care, printr-un act definitiv, dovedește existența unei cauze legale actuale de incompatibilitate, a unor obligații restante relevante ori neîndeplinirea unei cerințe aplicabile candidaturii. Simpla existență a unei rezilieri anterioare nu instituie, prin prezenta metodologie, o perioadă autonomă de interdicție neprevăzută de lege.
(3) Orice respingere se motivează prin indicarea cerinței neîndeplinite și a documentelor avute în vedere.
Art. 17. - (1) Pentru parcurile naționale și parcurile naturale, structura minimă de personal se stabilește cu respectarea actelor normative aplicabile, inclusiv a Hotărârii Guvernului nr. 230/2003, cu modificările și completările ulterioare, în măsura în care aceasta este incidentă pentru poziția respectivă. ANMAP nu poate reduce minimele stabilite prin acte normative de nivel superior.
(2) Pentru celelalte poziții, structura minimă de personal și cerințele pentru posturile-cheie se stabilesc de ANMAP în documentația sesiunii, motivat prin sarcinile, întinderea, presiunile, obiectivele de conservare și complexitatea poziției.
(3) În cazul suprapunerii cu alte categorii de arii ori al unor sarcini distincte suplimentare, ANMAP poate solicita personal suplimentar, cu motivarea legăturii dintre cerință și sarcinile efective ale poziției.
(4) Voluntarii pot sprijini activitatea în condițiile Legii nr. 78/2014 privind reglementarea activității de voluntariat în România, cu modificările și completările ulterioare, dar nu pot substitui personalul minim obligatoriu și nu pot exercita atribuții pentru care legea cere calitate, competență ori răspundere profesională distinctă.
Art. 18. - (1) Administratorul îndeplinește obligațiile privind elaborarea, consultarea, avizarea și promovarea spre aprobare a planului de management și a regulamentului în limitele competențelor stabilite de art. 21 din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.
(2) Pentru ariile naturale protejate cu structuri de administrare special constituite, altele decât parcurile naționale și naturale, administratorul elaborează planul de management și regulamentul, cu consultarea consiliului consultativ de administrare și avizarea consiliului științific, în vederea aprobării potrivit art. 21 alin. (1) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.
(3) Pentru parcurile naționale și naturale se aplică procedura prevăzută de art. 21 alin. (2^1) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.
(4) Dacă studii, baze de date, cartări sau alte componente tehnice ale planului de management sunt realizate în cadrul unor proiecte cu finanțare națională sau europeană de către terți, administratorul asigură preluarea, verificarea și integrarea lor în documentația pe care are obligația legală să o elaboreze. Acordurile de colaborare nu transferă terților competența legală de elaborare, avizare sau aprobare și nu exonerează administratorul de răspunderea pentru coerența documentului.
(5) În toate etapele, administratorul corelează măsurile cu toate statutele de protecție suprapuse și cu obiectivele de conservare aplicabile, iar neconcordanțele identificate sunt documentate și soluționate înainte de promovarea planului spre aprobare.
CAPITOLUL V - Regimul administrării, avize, condiții specifice și raportare
Art. 19. - (1) În cazul ariilor naturale protejate cuprinse total sau parțial în perimetrele rezervațiilor biosferei, parcurilor naționale ori parcurilor naturale se aplică modalitatea de administrare prevăzută de art. 18 alin. (3) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.
(2) Pentru celelalte suprapuneri, componența exactă a poziției de atribuire și suprafețele administrate se stabilesc înainte de lansarea sesiunii și se înscriu în decizia, anunțul și contractul de administrare.
(3) Dacă, ulterior încheierii contractului, cadrul legal permite includerea unei arii ori suprafețe suplimentare care nu a făcut parte din poziția evaluată, extinderea se poate realiza numai prin act administrativ și act adițional încheiate anterior începerii administrării noii suprafețe, după verificarea capacității necesare și fără diminuarea obligațiilor asumate pentru poziția inițială.
Art. 20. – (1) Autoritățile competente pentru protecția mediului care conduc procedurile de reglementare, notifică titularul să transmită structurii de administrare special constituită sau, după caz, ANMAP, copia documentației depuse și informarea privind etapa procedurală a planului, programului, proiectului sau activității, în vederea obținerii avizului prevăzut de legislația aplicabilă.
(2) În cazul în care ANMAP este atât autoritatea competentă care conduce procedura de reglementare cât și administrator, prevederile alineatului (1) nu se aplică. Modalitatea de solicitare și emitere a avizului în acest caz, se va reglementa prin decizia/instrucțiunea prevăzută la alin (3).
(3) Modalitatea operațională de emitere, circuitul documentelor, modelul avizului și al punctului de vedere se reglementează prin decizie sau instrucțiune a președintelui ANMAP, în limitele legislației aplicabile.
(4) Structura de administrare special constituită sau, după caz, ANMAP participă la comitetele și comisiile aferente procedurilor de reglementare, atunci când este convocată potrivit legii, și formulează puncte de vedere și avize motivate prin raportare la obiectivele de conservare, planul de management, măsurile de conservare și datele științifice disponibile.
(5) Procedurile de reglementare în care participă administratorii ariilor naturale protejate sau, după caz, autoritatea responsabilă sunt derulate de către autoritatea competentă pentru protecția mediului în vederea emiterii avizului de mediu pentru planuri/programe, acordului de mediu pentru proiecte, autorizației/autorizației integrate de mediu pentru activități, precum și autorizației pentru activitățile de recoltare, capturare, achiziție și comercializare a florilor de mină, fosilelor de plante și fosilelor de animale vertebrate și nevertebrate, precum și a plantelor și animalelor din flora și, respectiv, fauna sălbatică. 
(6) În procedurile de revizuire a actelor de reglementare pentru care structura de administrare special constituită sau ANMAP a emis un aviz, dacă intervin modificări care pot afecta integritatea ariei naturale protejate, obiectivele de conservare ori măsurile aplicabile, autoritatea competentă transmite documentația actualizată și solicită, după caz, menținerea sau revizuirea avizului.
(7) Structura de administrare special constituită sau, după caz, ANMAP analizează documentația actualizată în cadrul procedurii conduse de autoritatea competentă și comunică, potrivit legislației aplicabile, menținerea avizului ori emite avizul revizuit. 
Art. 21. - (1) Pentru desfășurarea unei activități care nu intră sub incidența procedurilor de reglementare din domeniul protecției mediului, administratorul sau, după caz, ANMAP emite, la solicitarea beneficiarului, actul prevăzut de legislația specială aplicabilă, prin raportare la obiectivele de conservare, planul de management, regulamentul ariei naturale protejate și contractul de administrare.
(2) Solicitarea este însoțită de descrierea activității, perioada de desfășurare, localizarea geografică exactă și suport cartografic în format vectorial, de regulă în sistemul național de proiecție Stereo 1970, precum și de informațiile și documentele prevăzute expres de legislația specială aplicabilă activității. Orice solicitare de completare identifică informația ori documentul lipsă și dispoziția care impune prezentarea acestuia. Pot fi cerute explicații privind documentele și informațiile prevăzute în prezentul alineat, fără introducerea unor categorii suplimentare de documente sau condiții neprevăzute de cadrul normativ aplicabil.
(3) Termenul de analiză și emitere este de maximum 25 de zile calendaristice de la data primirii documentației complete, cu excepția cazului în care o normă specială prevede alt termen.
(4) Pentru serviciile pentru care legislația permite perceperea de tarife, cuantumul, aprobarea, încasarea și utilizarea acestora se realizează numai în condițiile actelor normative aplicabile.
Art. 22. - (1) Pentru punerea în valoare a arboretelor din fondul forestier național și a vegetației forestiere din afara acestuia situate în arii naturale protejate, precum și pentru desfășurarea activității de exploatare forestieră, ocoalele silvice solicită structurii de administrare special constituite sau, după caz, ANMAP, anterior emiterii delegației de marcare ori autorizației de exploatare, condițiile specifice necesare menținerii sau îmbunătățirii stării de conservare a habitatelor, speciilor și celorlalte elemente de patrimoniu natural pentru care aria a fost desemnată.
(2) Condițiile specifice se emit, după caz: a) pentru punerea în valoare, la nivel de unitate de producție și unitate amenajistică/grup de unități amenajistice; b) pentru activitatea de exploatare forestieră, în vederea includerii în autorizația de exploatare; c) pentru masa lemnoasă afectată de factori destabilizatori biotici sau abiotici, inclusiv în cazul suprapunerii cu marcarea inițială.
(3) Emiterea condițiilor specifice se fundamentează pe planul de management, regulamentul ariei, obiectivele specifice de conservare, măsurile de conservare, datele de monitorizare și legislația din domeniul biodiversității și ariilor naturale protejate.
(4) Documentația transmisă de ocolul silvic cuprinde, după caz: 
a) În cazul suprafețelor de fond forestier pentru care legea prevede întocmirea amenajamentului silvic: descrierea parcelară; informațiile privind felul tăierii, natura produsului, parcela/subparcela, proprietarul și localizarea; hartă în format PDF și vectorial în sistem Stereo 1970; plan de amplasament; documente justificative pentru arborii afectați de factori biotici/abiotici; actele de punere în valoare în stadiul disponibil.
b) În cazul suprafețelor de fond forestier pentru care legea nu obligă la întocmirea amenajamentului silvic, se transmit descrierea parcelară din ultimul amenajament silvic întocmit pentru suprafața respectivă, o copie a hărții cantonului silvic în a cărui arondare se află suprafața și coordonatele geografice sau coordonatele în sistemul național de proiecție Stereo 1970 pentru cel puțin un punct din interiorul fiecărui parchet și pentru cel puțin un punct din platforma primară. Dacă pentru suprafața respectivă nu a fost întocmit anterior un amenajament silvic, ocolul silvic precizează această situație și transmite descrierea arboretului și localizarea pe baza evidențelor silvice disponibile, împreună cu harta și coordonatele prevăzute în prezentul alineat.
(5) Termenul de transmitere a condițiilor specifice este de 15 zile calendaristice de la primirea documentației complete, cu excepția cazului în care legislația specială prevede altfel. Condițiile se anexează, după caz, la delegația de marcare ori la autorizația de exploatare.
(6) Dacă termenul prevăzut la alin. (5) nu este respectat de o structură de administrare special constituită, ocolul silvic notifică ANMAP, iar situația se consemnează în evaluarea performanței administratorului. Lipsa răspunsului nu exonerează ocolul silvic de respectarea planului de management, regulamentului, obiectivelor de conservare și legislației aplicabile.
(7) Ocoalele silvice transmit structurii de administrare special constituite sau, după caz, ANMAP autorizațiile de exploatare emise, în termen de 7 zile calendaristice de la emitere, în vederea monitorizării efectelor asupra biodiversității și integrității ariei.
(8) Informațiile și datele necesare exercitării atribuțiilor administratorului se furnizează în condițiile art. 50 alin. (3) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare; nerespectarea obligațiilor de furnizare se sancționează potrivit legislației aplicabile.
Art. 23. - (1) ANMAP stabilește și aplică, în exercitarea atribuțiilor prevăzute de Hotărârea Guvernului nr. 311/2025, criterii de performanță pentru monitorizarea executării contractelor de administrare. Aceste criterii nu substituie evaluarea managementului realizată de autoritatea publică centrală pentru protecția mediului în condițiile art. 19 alin. (6) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011, cu modificările și completările ulterioare.
(2) Administratorul întocmește anual raportul prevăzut în anexa nr. 5, îl supune avizării consiliului științific, potrivit legii, și îl transmite ANMAP și autorității publice centrale pentru protecția mediului în termenul stabilit prin contract sau prin instrucțiunile aplicabile.
(3) Raportul anual prezintă pentru fiecare indicator ținta asumată, rezultatul realizat, procentul de realizare, dovada, cauzele abaterilor și măsurile corective. Indicatorii se raportează la planul de management/planul de acțiune, dosarul de candidatură și contract.
(4) ANMAP poate realiza verificări periodice sau punctuale asupra executării contractului și transmite constatările autorității competente cu evaluarea managementului, după caz. Măsurile contractuale se dispun numai în limitele legii și ale contractului.
CAPITOLUL VI - Dispoziții finale și tranzitorii
Art. 24. - (1) Contractele de administrare în vigoare la data intrării în vigoare a prezentei metodologii continuă să producă efecte potrivit legii și clauzelor lor. Ele pot fi modificate prin act adițional numai în condițiile legii și fără afectarea drepturilor dobândite ori introducerea retroactivă a unor obligații care nu au temei legal sau contractual.
(2) Procedurile de atribuire se desfășoară potrivit normelor în vigoare la data publicării anunțului de lansare, cu excepția situațiilor în care un act normativ de nivel superior dispune altfel.
Art. 25. - Anexele nr. 1-5 fac parte integrantă din prezenta metodologie.
Art. 26. - (1) În aplicarea prezentei metodologii, președintele ANMAP poate aproba instrucțiuni, formulare operaționale, specificații tehnice privind depunerea electronică, datele GIS, modelele de avize, indicatorii de performanță și interoperabilitatea bazelor de date.
(2) Instrucțiunile prevăzute la alin. (1) nu pot modifica entitățile eligibile, documentele eliminatorii, criteriile și pragurile de evaluare, termenele esențiale, drepturile de contestare sau celelalte elemente care, potrivit prezentei metodologii, trebuie stabilite prin act normativ.

ANEXA nr. 1 - Declarație privind conflictul de interese
Subsemnatul/Subsemnata .................................................., în calitate de .................................................. în cadrul comisiei de evaluare/comisiei de soluționare a contestațiilor/secretariatului/observator desemnat pentru sesiunea de atribuire în administrare a ariilor naturale protejate desfășurată de ANMAP, declar pe propria răspundere, sub sancțiunea prevăzută de art. 326 din Codul penal privind falsul în declarații, ca:
1. nu mă aflu în conflict de interese în raport cu solicitanții, partenerii, entitățile suport, persoanele propuse în structurile de administrare sau orice alta persoana implicata în dosarele de candidatură;
2. nu am participat la elaborarea dosarelor de candidatură și nu am acordat consultanță, direct sau indirect, niciunui solicitant pentru pozițiile aflate în evaluare;
3. nu am interese patrimoniale, raporturi de muncă, colaborare, asociere, rudenie, afinitate ori alte raporturi care pot afecta imparțialitatea evaluării;
4. mă oblig să informez de îndată președintele comisiei și conducătorul ANMAP dacă pe parcursul procedurii intervine o situație de conflict de interese, incompatibilitate sau aparență de lipsă de imparțialitate;
5. mă oblig să păstrez confidențialitatea informațiilor din dosarele de candidatură, cu excepția informațiilor destinate publicării potrivit metodologiei.
Data: ......................
Numele și prenumele: ..................................................
Semnătura: ..................................................

ANEXA nr. 2 - Fișa de evaluare și baremele de punctare

Fișa de punctaj pentru evaluarea dosarului de candidatură și a interviului

	Sesiunea de atribuire în administrare
	

	Poziția de atribuire
	

	Candidat
	

	Evaluator
	

	Data evaluării
	



	REGULA. Se punctează exclusiv conținutul și probele existente în dosarul de candidatură la termenul-limită. Clarificările pot explica, dar nu pot completa ori îmbunătăți conținutul dosarului de candidatură. Documentele depuse ulterior potrivit art. 12 confirmă angajamentele evaluate și nu generează punctaj nou.



1. Reguli de utilizare a fișei
Evaluarea începe cu secțiunea I.A. Un singur rezultat final «NC» al comisiei la o cerință aplicabilă determină respingerea dosarului, cu indicarea documentului lipsă/neconform și a articolului incident. Divergențele dintre constatările individuale se soluționează motivat potrivit art. 8 alin. (7); un «NC» individual nu reprezintă singur un drept de veto și nu se elimină prin simpla calculare a unei medii.
Pentru fiecare subcriteriu se poate acorda numai una dintre valorile prevăzute în barem. Nu se acordă fracții ori punctaje intermediare create de evaluator.
Evaluatorul indică punctaj pentru fiecare subcriteriu. Punctajul maxim se acordă numai dacă sunt îndeplinite integral elementele descriptorului maxim.
Cerințele minime stabilite prin lege și metodologie, individualizate pentru poziție prin anunț în limitele acestora, se verifică eliminatoriu. Neîndeplinirea unei asemenea cerințe conduce la „NC” și exclude trecerea la punctare. Descriptorii de 0 puncte și celelalte niveluri inferioare ale baremelor se aplică numai deficiențelor calitative care nu constituie motive eliminatorii. În caz de suprapunere, se aplică verificarea eliminatorie și nu se acordă punctaj. Punctajul apreciază calitatea, adecvarea, certitudinea și caracterul operațional al soluției demonstrate peste nivelul minim obligatoriu.
Structura de administrare special constituită existentă și cea care urmează să fie constituită sunt evaluate după aceleași criterii. Pentru structura viitoare sunt acceptate numai angajamente ferme, identificabile și executabile, depuse la termen.
Fiecare dintre cei cinci membri evaluatori completează individual toate subcriteriile fișei. Media aritmetică se calculează cu două zecimale după semnarea celor cinci fișe. Înlocuirea evaluatorilor respectă art. 8 alin. (5) și (6). La contestații, fișele se completează numai pentru elementele reevaluate potrivit art. 11 alin. (2), iar celelalte elemente se preiau neschimbate.
Dacă diferența dintre două punctaje individuale depășește 30% din maximul subcriteriului, președintele solicită motivări suplimentare și o reexaminare consemnată. Nu se impune uniformizarea punctajelor.
Interviul verifică înțelegerea și capacitatea de aplicare a angajamentelor din dosarul de candidatură. Nu poate introduce personal, resurse, finanțări, măsuri sau documente noi.

I.A. Verificarea eligibilității administrative - etapă eliminatorie
Legendă: C = conform; NC = neconform; NA = nu este aplicabil. Comisia consemnează distinct motivul respingerii. Lipsa unui document obligatoriu din dosarul de candidatură nu poate fi remediată după termenul-limită.

	Cod
	Verificare eliminatorie
	Documente/probe verificate
	Rezultat
	Observații

	E1
	Cerere, reprezentare și date de contact
	Cererea semnată și datele persoanei desemnate; mandatul sau împuternicirea se verifică numai dacă semnatarul nu este reprezentantul legal, potrivit art. 14 alin. (1) lit. a).
	C / NC
	

	E2
	Calitatea juridică a solicitantului
	Act constitutiv/statut/act de înființare/hotărâre ori echivalent; încadrarea solicitantului în categoria permisă de art. 7 și art. 18 alin. (1) lit. b) din O.U.G. nr. 57/2007; art. 14 alin. (1) lit. b).
	C / NC
	

	E3
	Resurse provenite de la terți, dacă sunt invocate
	Acordurile de sprijin, colaborare ori parteneriat prevăzute la art. 7 alin. (3)-(4) și art. 14 alin. (1) lit. n): obligații cuantificate, disponibilitate și caracter juridic ferm. Terții nu au calitatea de candidat și nu dobândesc competențe de administrator. Dacă nu se invocă resurse ale terților, se consemnează NA. Neconformitatea unui acord determină NC numai dacă, fără resursa respectivă, nu este îndeplinită o cerință minimă obligatorie; în celelalte cazuri resursa neprobată nu se ia în calcul la punctare.
	C / NC / NA
	

	E4
	Structura de administrare special constituită: existentă sau asumată
	Pentru structura existentă: actele de înființare și organizare, raportul cu solicitantul, organigrama, statul de funcții, bugetul, sediul și dotările, potrivit art. 14 alin. (1) lit. d). Pentru structura viitoare: angajamentul ferm, forma juridică, proiectele actelor de organizare, calendarul și hotărârea ori decizia de alocare a resurselor, potrivit art. 7 alin. (2) și art. 14 alin. (1) lit. c)-e). Art. 12 alin. (5) privește constituirea după desemnarea câștigătorului.
	C / NC
	

	E5
	Situația fiscală, judiciară și existența juridică
	Numai documentele aplicabile dintre cele enumerate la art. 14 alin. (1) lit. p), identificate în anunț împreună cu temeiul legal al cerinței. Lipsa unui înscris neaplicabil nu determină respingerea. Situațiile juridice și fiscale se apreciază exclusiv în raport cu condițiile legale de eligibilitate.
	C / NC / NA
	

	E6
	Inexistența situațiilor de excludere
	Declarațiile de asumare și documentele relevante; verificarea art. 16 și a interdicțiilor legale; exactitatea datelor; art. 14 alin. (1) lit. o).
	C / NC
	

	E7
	Personalul minim obligatoriu
	Organigramă, stat de funcții/proiect, CV-uri, calificări, fișe de post, normă de lucru și raport juridic/angajament ferm. Pentru parcuri: respectarea art. 17 și a structurii minime stabilite prin actele aplicabile; pentru celelalte poziții: cerințele anunțului de lansare a sesiunii.
	C / NC
	

	E8
	Capacitățile tehnice obligatorii
	Sediu, acces, transport, echipamente de teren, GIS, baze de date, birotică și resursele minime stabilite pentru poziție; art. 14 alin. (1) lit. g) și art. 15 alin. (2).
	C / NC
	

	E9
	Planul de lucru/planul de acțiune
	Documentul corespunzător situației ariei, cu elementele obligatorii de la art. 14 alin. (1) lit. h) și alin. (3)-(4); corelare cu art. 18-22.
	C / NC
	

	E10
	Angajamentul bugetar și strategia de tarifare
	Angajament financiar ferm și proiecție multianuală pentru întreaga durată contractuală; buget detaliat și dovada resurselor pentru primul an; strategie de tarifare, dacă este aplicabilă; art. 14 alin. (1) lit. k)-l) și art. 15 alin. (4).
	C / NC
	

	E11
	Forma și termenul dosarului de candidatură
	Depunere în termen, în format electronic, cu semnătură electronică calificată și, numai dacă se solicită motivat, în format letric, potrivit art. 14 alin. (1). Opisul și paginarea nu constituie motive autonome de respingere, iar numărul de candidaturi nu este limitat la două, potrivit art. 14 alin. (5).
	C / NC
	

	E12
	Integritatea dosarului de candidatură evaluat
	Toate documentele obligatorii existau la termen. Clarificările doar explică înscrisuri depuse și nu completează sau modifică conținutul dosarului de candidatură; art. 6 alin. (5).
	C / NC
	



I.1. Capacitatea tehnică
Se verifică adecvarea și disponibilitatea resurselor pentru poziția concretă, nu simpla enumerare a acestora.

	Cod
	Subcriteriu
	Documente/probe
	Barem detaliat - valori permise
	Max.
	Punctaj

	T1
	Sediu, proximitate și acces operațional
	Drept de folosință sau angajament ferm; adresă/localizare; spații și funcțiuni; distanțe, timpi de intervenție și soluții de acces.
	0 p. - cerințele minime sunt îndeplinite, dar nu este demonstrată adecvarea calitativă a organizării spațiului și a accesului operațional;
2 p. - spațiul minim este probat, dar corelarea operațională cu aria este insuficient descrisă;
3 p. - spațiul este identificat și probat, iar accesul este în general adecvat, dar planul operațional are lacune;
4 p. - sediul/proximitatea sunt bine probate și corelate cu timpii de intervenție, sezonul și punctele de acces;
5 p. - soluție completă, imediat utilizabilă sau garantată ferm, cu continuitate, accesibilitate, comunicații și variantă de rezervă.
	5
	

	T2
	Mobilitate și acces în teren
	Mijloace de transport existente/angajate; drept de folosință; adecvare la relief, apă, sezon și suprafață; mentenanță și disponibilitate.
	0 p. - cerințele minime sunt îndeplinite, dar soluția logistică nu demonstrează organizarea eficientă a intervențiilor în teren;
2 p. - disponibilitatea minimă este probată, dar organizarea utilizării mijloacelor în teren este descrisă generic;
3 p. - mijloacele principale sunt probate și acoperă activitatea curentă, cu lacune pentru situații speciale;
4 p. - flota și logistica sunt adaptate poziției, cu disponibilitate, mentenanță și timpi de răspuns demonstrați;
5 p. - acoperire completă pentru teren / sezon / intervenții simultane, cu redundanță, siguranță și soluții pentru zone greu accesibile.
	5
	

	T3
	Echipamente, GIS, date și comunicații
	Inventar sau angajamente ferme pentru echipamente de teren, GIS, IT, comunicații, baze de date, licențe, stocare, securitate și interoperabilitate.
	0 p. - resursele minime sunt probate, dar integrarea lor operațională, mentenanța și continuitatea nu sunt demonstrate;
2 p. - echipamentele minime sunt probate, dar integrarea și corelarea cu sarcinile sunt descrise generic;
3 p. - setul de bază este adecvat și probat, dar lipsesc elemente de mentenanță, securitate sau interoperabilitate;
4 p. - resurse complete și specifice poziției, cu licențe, mentenanță, stocare și transmitere către ANMAP;
5 p. - sistem integrat teren-GIS-bază de date-raportare, cu controlul calității, copii de siguranță, securitate și continuitate.
	5
	

	T4
	Structura de personal și disponibilitatea operațională
	Organigramă/stat de funcții; CV-uri; calificări; fișe de post; norme de lucru; contracte/precontracte/angajamente ferme; înlocuitori. Respectarea art. 17 pentru parcuri.
	0 p. - personalul minim și disponibilitatea sa sunt probate, dar repartizarea operațională a sarcinilor, coordonarea și continuitatea nu sunt demonstrate;
3 p. - minimul și disponibilitatea sunt probate, dar repartizarea sarcinilor și mecanismele de coordonare sunt descrise sumar;
5 p. - rolurile principale și disponibilitatea sunt probate, dar există lacune de acoperire, coordonare sau continuitate;
8 p. - structură completă și coerentă, cu responsabilități, norme, relații juridice și înlocuire planificată;
10 p. - echipă integral operațională sau garantată ferm, dimensionată pe sarcini/sezon, fără dublă alocare incompatibilă, cu continuitate și formare.
	10
	

	Categorie
	Maxim
	Minim obligatoriu
	[bookmark: _Hlk236211872]Punctaj acordat

	I.1 Capacitatea tehnică
	25
	20
	



I.2. Capacitatea științifică
Se punctează competența colectivă demonstrată, metodele aplicabile obiectelor de protecție și capacitatea de a produce date utilizabile în decizie.

	Cod
	Subcriteriu
	Documente/probe
	Barem detaliat - valori permise
	Max.
	Punctaj

	S1
	Calificări și acoperirea competențelor
	CV-uri, diplome, certificate/atestate și fișe de post pentru domeniile relevante patrimoniului natural al poziției.
	0 p. - calificările obligatorii sunt probate, dar nu este demonstrată acoperirea competențelor suplimentare relevante pentru poziție;
4 p. - sunt acoperite fragmentar cel mult jumătate dintre domeniile relevante;
8 p. - competențele principale sunt acoperite, dar există lacune pentru unele habitate/specii/geodiversitate sau funcții;
12 p. - echipă multidisciplinară completă, cu roluri corelate obiectivelor și presiunilor poziției;
15 p. - acoperire integrală și aprofundată, inclusiv competențe rare relevante, înlocuitori și plan de dezvoltare profesională.
	15
	

	S2
	Experiență relevantă și rezultate demonstrate
	Contracte/proiecte/studii/lucrări; procese-verbale sau recepții; publicații/rapoarte; recomandări verificabile; rolul efectiv al persoanelor propuse.
	0 p. - nu este demonstrată experiență relevantă;
4 p. - experiență generală sau punctuală, fără rezultate verificabile ori fără legătură directă cu poziția;
8 p. - experiență relevantă pentru principalele sarcini, cu unele rezultate probate;
12 p. - experiență consistentă în conservare, monitorizare/cartare și management, cu rezultate și roluri clar demonstrate;
15 p. - portofoliu extins și comparabil ca scară/complexitate, rezultate măsurabile și experiență colectivă complementară.
	15
	

	S3
	Metode pentru OCS[footnoteRef:1], monitorizare și cartare [1:  OCS = Obiective de conservare specifice] 

	Metodologii/protocoale; eșantionare; frecvențe; echipamente; validare; corelare cu OCS și ghidurile aplicabile habitatelor, speciilor și păsărilor.
	0 p. - metode absente, incompatibile ori imposibil de aplicat;
3 p. - abordare generică, fără eșantionare, frecvențe, echipamente sau legătură cu OCS;
5 p. - metode corecte pentru elementele principale, dar cu lacune de acoperire, calendar sau validare;
8 p. - program specific poziției, complet, etapizat și corelat cu OCS, ghiduri, echipamente și controlul calității;
10 p. - design științific integral, adaptiv și reproductibil, cu praguri de decizie, incertitudine, metode alternative și integrarea rezultatelor în management.
	10
	

	S4
	Guvernanța datelor și utilizarea lor în decizie
	Flux colectare-validare-stocare; metadate; formate editabile/GIS Stereo 1970; versionare; securitate; transmitere ANMAP; reguli de analiză și raportare.
	0 p. - nu există un sistem credibil de gestionare a datelor;
3 p. - sunt menționate baze de date fără flux, standarde, responsabilități ori transmitere;
5 p. - fluxul de bază este descris și permite raportarea, dar are lacune de metadate, validare sau interoperabilitate;
8 p. - sistem complet, cu responsabilități, controlul calității, GIS, metadate, versionare și transmitere către ANMAP;
10 p. - guvernanță matură și interoperabilă, cu trasabilitate, automatizări rezonabile, securitate, copii de siguranță și utilizare explicită în deciziile de management.
	10
	

	Categorie
	Maxim
	Minim obligatoriu
	Punctaj acordat

	I.2 Capacitatea științifică
	50
	38
	



I.3. Planul de lucru/planul de acțiune
Se evaluează planul de lucru dacă există plan de management aprobat sau planul de acțiune dacă acesta nu există. Cerințele se aplică proporțional și se raportează la întreaga poziție de atribuire, inclusiv la suprapuneri și statute internaționale.

	Cod
	Subcriteriu
	Documente/probe
	Barem detaliat - valori permise
	Max.
	Punctaj

	P1
	Diagnostic: patrimoniu, stare, OCS, presiuni și suprapuneri
	Plan de management/OCS/SDF[footnoteRef:2]; rapoarte și hărți; analiză a stării și lacunelor; presiuni/amenințări; suprapuneri și regimul cel mai restrictiv. [2:  SDF = formular standard Natura2000] 

	0 p. - diagnosticul obligatoriu este prezent, dar analiza calitativă a stării, priorităților și lacunelor este insuficientă;
3 p. - prezentare descriptivă generală, cu puține date și fără prioritizare;
5 p. - principalele valori, OCS și presiuni sunt identificate, dar există lacune de date sau corelare;
8 p. - diagnostic specific și trasabil, cu stare, tendințe, lacune, presiuni și suprapuneri corelate;
10 p. - diagnostic integrat și critic, cu priorități argumentate, incertitudini, conflicte și implicații operaționale explicite.
	10
	

	P2
	Măsuri de conservare, restaurare și conformare
	Măsuri din plan/OCS; măsuri active și preventive; responsabil, termen, resurse, indicator și rezultat; corelare cu art. 18-22.
	0 p. - măsurile minime obligatorii sunt prevăzute, dar adecvarea, prioritizarea și eficacitatea lor nu sunt argumentate;
4 p. - măsuri generale, fără priorități, termene, responsabili sau resurse;
8 p. - măsurile principale sunt adecvate, dar unele nu au indicatori, resurse sau legătură clară cu presiunile;
12 p. - portofoliu complet de măsuri SMART, prioritizat și corelat cu OCS, presiuni, resurse și termene;
15 p. - program integrat conservare-restaurare-conformare, cu dependențe, praguri de declanșare, efecte măsurabile și adaptare pe baza monitorizării.
	15
	

	P3
	Monitorizare, cartare și actualizarea datelor
	Plan distinct pentru habitate/specii; lacune, suprafețe și distribuții; calendar, metode, echipamente, livrabile GIS; actualizare regulată SDF și la apariția datelor noi.
	0 p. - programul obligatoriu este prezent, dar calitatea metodelor, a calendarului și a livrabilelor nu este demonstrată;
3 p. - sunt enumerate activități fără acoperire, metode, calendar sau livrabile;
5 p. - program adecvat pentru prioritățile principale, dar incomplet pentru cartare, frecvențe ori actualizarea SDF;
8 p. - plan etapizat, complet și realist, cu metode, echipamente, livrabile GIS și calendar de actualizare regulată, orientativ cel puțin o dată la 6 ani;
10 p. - program multianual integrat și adaptiv, care acoperă lacunele, validează OCS, stabilește responsabilități și declanșează actualizări ori măsuri la date noi.
	10
	

	P4
	Reglementare, vizitare, comunități și statute internaționale
	Fluxuri pentru avize/condiții specifice; activități forestiere; vizitare și educație; consultare; conflicte; obligații Ramsar/UNESCO/geoparc/patrimoniu mondial, după caz.
	0 p. - obligațiile minime sunt acoperite, dar organizarea relațiilor procedurale și adaptarea la poziție sunt insuficiente;
2 p. - enumerare generică, fără actori, proceduri și adaptare la poziție;
3 p. - principalele relații și obligații sunt acoperite, cu lacune de calendar, responsabilitate ori gestionare a conflictelor;
4 p. - abordare specifică și coerentă pentru reglementare, vizitare, comunități și toate desemnările aplicabile;
5 p. - mecanism complet și măsurabil de cooperare, transparență și prevenire a conflictelor, integrat cu obligațiile naționale și internaționale.
	5
	

	P5
	Calendar, resurse, riscuri, indicatori și raportare
	Calendar anual/multianual; jaloane; responsabili; buget; registru de riscuri; indicatori; raport anual de activitate conform art. 23 și anexei nr. 5.
	0 p. - calendarul și resursele minime sunt prezentate, dar coerența operațională și realismul planificării nu sunt demonstrate;
2 p. - calendar general, fără dependențe, responsabili, indicatori sau răspuns la riscuri;
3 p. - activitățile principale au termene și resurse, dar există lacune de indicatori, riscuri ori raportare;
4 p. - calendar coerent cu bugetul, responsabilități, jaloane, indicatori și măsuri de răspuns la riscuri;
5 p. - sistem complet de implementare și control, cu prioritizare, alerte, măsuri corective și raportare direct utilizabilă în evaluarea anuală.
	5
	

	P6
	Guvernanță, resurse provenite de la terți și continuitate
	Rolurile solicitantului și ale structurii de administrare; separarea responsabilităților; decizie, control intern și riscuri organizaționale; relația cu ANMAP și consiliile; continuitatea personalului și datelor; după caz, integrarea resurselor provenite de la terți. Lipsa parteneriatelor nu diminuează punctajul dacă resursele proprii acoperă cerințele.
	0 p. - condițiile minime sunt îndeplinite, dar mecanismele de coordonare și continuitate nu sunt demonstrate;
2 p. - responsabilități descrise generic, cu mecanisme insuficiente de coordonare, control intern și continuitate;
3 p. - roluri principale stabilite, cu lacune de decizie, înlocuire ori gestionare a riscurilor;
4 p. - responsabilități clare, obligații cuantificabile și mecanisme de coordonare, control și continuitate;
5 p. - organizare completă și verificabilă, cu responsabilități, decizie, control intern, gestionarea riscurilor și continuitate; resursele proprii și, dacă sunt invocate, cele ale terților sunt integrate coerent. Punctajul maxim poate fi obținut exclusiv cu resurse proprii.
	5
	

	Categorie
	Maxim
	Minim obligatoriu
	Punctaj acordat

	I.3 Plan de lucru/plan de acțiune
	50
	37
	



I.4. Capacitatea financiară și sustenabilitatea
Se verifică realismul finanțării pentru întreaga durată, certitudinea anului 1 și corelarea directă dintre buget, personal, activități și rezultate.

	Cod
	Subcriteriu
	Documente/probe
	Barem detaliat - valori permise
	Max.
	Punctaj

	F1
	Angajamentul financiar pentru întreaga durată a contractului și disponibilitatea pentru primul an
	Angajament ferm pentru întreaga durată contractuală; proiecție pe ani și surse; buget detaliat pentru primul an; aprobări, extrase, hotărâri, contracte sau angajamente; dovada resurselor pentru primul an, potrivit art. 14 alin. (1) lit. k).
	0 p. - documentele și resursele minime sunt probate, dar sustenabilitatea proiecției pentru întreaga durată este insuficient argumentată;
4 p. - angajament pentru întreaga durată și resurse pentru primul an, cu justificare sumară a surselor și a evoluției cheltuielilor;
8 p. - proiecție multianuală plauzibilă pentru întreaga durată și resurse probate pentru primul an, cu unele ipoteze insuficient fundamentate;
12 p. - angajament și proiecție pentru întreaga durată, buget detaliat pentru primul an, surse justificate, scenarii și flux de numerar corelat implementării;
15 p. - finanțare solidă și documentată pentru întreaga durată, cu scenarii prudente, rezervă și continuitate în cazul întârzierilor.
	15
	

	F2
	Corelarea activități-costuri și realismul cheltuielilor
	Buget defalcat pentru personal, dotări, operare, monitorizare, conservare, raportare, educație și administrare; costuri unitare și ipoteze.
	0 p. - bugetul obligatoriu este depus, dar justificarea costurilor și corelarea calitativă cu activitățile sunt insuficiente;
3 p. - defalcare sumară, costuri neverificabile și necorelări materiale;
5 p. - principalele activități și costuri sunt corelate, cu unele ipoteze nejustificate sau rezerve insuficiente;
8 p. - buget realist, complet și trasabil la activități, personal, dotări și calendar;
10 p. - model financiar riguros, cu costuri unitare, indexare, scenarii, control bugetar și justificarea eficienței cheltuielilor.
	10
	

	F3
	Diversificarea surselor și reziliența financiară
	Surse proprii/publice/proiecte/sponsorizări etc.; calendar; probabilitate; plan de rezervă; măsuri la întârzierea unei finanțări.
	0 p. - finanțarea minimă fermă este demonstrată, dar nu există măsuri credibile de rezervă și continuitate financiară;
2 p. - sunt enumerate surse suplimentare fără calendar, probabilitate sau plan de rezervă;
3 p. - există cel puțin două surse plauzibile și măsuri parțiale de continuitate;
4 p. - surse diversificate, termene și responsabilități clare, cu rezervă și scenarii de întârziere;
5 p. - portofoliu financiar echilibrat și rezilient, cu surse probate, praguri de risc și mecanisme credibile de substituire.
	5
	

	F4
	Tarifare legală, venituri și evidență financiară
	Strategie de tarifare, unde este aplicabilă; temei, calcul, aprobare, destinația veniturilor; evidență distinctă și raportare.
	0 p. - strategia obligatorie, dacă este aplicabilă, este depusă, dar fundamentarea veniturilor, evidența și sustenabilitatea sunt insuficient demonstrate;
2 p. - abordare generică, fără fundamentare, circuit de aprobare sau evidență;
3 p. - strategie prudentă și în linii mari legală, dar cu lacune de calcul, transparență ori raportare;
4 p. - tarife/venituri fundamentate, prudente și corelate cu legea, cu evidență distinctă și raportare;
5 p. - sistem complet și transparent de fundamentare, aprobare, încasare, utilizare exclusivă și control al veniturilor.
	5
	

	Categorie
	Maxim
	Minim obligatoriu
	Punctaj acordat

	I.4 Capacitatea financiară
	35
	25
	



I.5. Centralizatorul evaluării dosarului
	Categorie
	Maxim
	Minim
	Punctaj evaluator
	Prag atins

	I.1 Capacitate tehnică
	25
	20
	
	DA / NU

	I.2 Capacitate științifică
	50
	38
	
	DA / NU

	I.3 Plan de lucru/plan de acțiune
	50
	37
	
	DA / NU

	I.4 Capacitate financiară
	35
	25
	
	DA / NU

	TOTAL DOSAR
	160
	120
	
	DA / NU

	CONDIȚIE PENTRU INTERVIU. Dosarul de candidatură este admis la interviu numai dacă a obținut minimum 120 de puncte și a atins simultan toate cele patru minime de categorie: 20, 38, 37 și 25.



Concluzia evaluatorului asupra dosarului de candidatură
	Rezultat eligibilitate administrativă
	ADMIS / RESPINS

	Rezultatul individual al evaluării dosarului de candidatură
	ADMIS LA INTERVIU / RESPINS

	Punctaj total al dosarului de candidatură
	



II. Evaluarea interviului
Pentru aceeași poziție se adresează tuturor candidaților aceleași cinci întrebări de bază, în aceeași ordine. Comisia poate formula întrebări de clarificare, care se consemnează. Punctajul se acordă numai pe baza răspunsului oral și a coerenței cu dosarul de candidatură.
	Punctaj permis
	Descriptor comun pentru fiecare temă

	0
	Răspuns absent, refuzat sau predominant eronat; nu demonstrează cunoașterea temei.

	2
	Răspuns fragmentar și general; omite elemente esențiale sau conține erori materiale.

	4
	Răspuns corect la nivel general; acoperă elementele principale, dar este puțin adaptat poziției ori slab prioritizat.

	6
	Răspuns bun, specific poziției, coerent cu dosarul de candidatură, cu priorități, termene și argumente corecte.

	8
	Răspuns complet, precis și aplicat; integrează date, OCS, riscuri, resurse și alternative, fără a modifica angajamentele din dosarul de candidatură.



	Cod
	Tema și întrebarea de bază
	Elemente urmărite
	Max.
	Punctaj

	II.1
	Patrimoniu și OCS. Care sunt cele mai importante trei priorități de conservare ale poziției și pe ce date le fundamentați?
	Valori/obiecte de protecție; stare și tendință; OCS; surse; lacune; prioritizare.
	8
	

	II.2
	Presiuni și soluții. Care sunt principalele trei presiuni/amenințări și ce răspuns operațional propuneți?
	Cauze; efecte; măsuri; responsabil; termen; indicator; adaptare.
	8
	

	II.3
	Viziune și implementare. Care sunt primele măsuri din anul 1 și cum se integrează în planul de management sau, după caz, în planul de acțiune?
	Priorități; calendar; resurse; dependențe; riscuri; raportare.
	8
	

	II.4
	Cadru legal. Cum fundamentați o decizie privind suprapuneri, avize/condiții și activități cu risc pentru conservare?
	Competență; OCS/PM; regim restrictiv; date; motivare; circuit procedural.
	8
	

	II.5
	Garanții operaționale. Cum asigurați structura, personalul, finanțarea și continuitatea dacă apare un risc major?
	Angajamente din dosarul de candidatură; structură de administrare special constituită existentă/viitoare; înlocuire; rezervă; continuitatea datelor și activității.
	8
	

	Categorie
	Maxim
	Minim obligatoriu
	Punctaj acordat

	II. Interviu
	40
	30
	



	Confirmarea participării la interviu
	Numele și prenumele
	Semnătura și data

	Reprezentantul candidatului - confirmă participarea, nu punctajul
	
	



III. Centralizatorul comisiei și punctajul final
Secretarul înscrie punctajele individuale exclusiv după semnarea fișelor evaluatorilor. Media fiecărui criteriu și totalurile se calculează cu două zecimale.

	Etapă/categorie
	Maxim
	Minim
	Evaluator 1
	Evaluator 2
	Evaluator 3
	Evaluator 4
	Evaluator 5
	Media

	I.A Eligibilitate administrativă
	-
	C
	
	
	
	
	
	

	I.1 Capacitate tehnică
	25
	20
	
	
	
	
	
	

	I.2 Capacitate științifică
	50
	38
	
	
	
	
	
	

	I.3 Plan de lucru/plan de acțiune
	50
	37
	
	
	
	
	
	

	I.4 Capacitate financiară
	35
	25
	
	
	
	
	
	

	I. Total dosar de candidatură
	160
	120
	
	
	
	
	
	

	II.1 Patrimoniu și OCS
	8
	-
	
	
	
	
	
	

	II.2 Presiuni și soluții
	8
	-
	
	
	
	
	
	

	II.3 Viziune și implementare
	8
	-
	
	
	
	
	
	

	II.4 Cadru legal
	8
	-
	
	
	
	
	
	

	II.5 Garanții operaționale
	8
	-
	
	
	
	
	
	

	II. Total interviu
	40
	30
	
	
	
	
	
	

	PUNCTAJ FINAL (I + II)
	200
	150
	
	
	
	
	
	


Reguli de calcul și departajare
Punctajul mediu al fiecărui subcriteriu este media aritmetică a celor cinci punctaje individuale valabile, potrivit art. 8 alin. (5) și (6) și art. 10 alin. (2); pentru interviu se aplică art. 10 alin. (6).
Punctajul dosarului de candidatură este suma mediilor subcriteriilor I.1-I.4. Punctajul interviului este suma mediilor II.1-II.5.
Punctajul final este suma punctajului dosarului de candidatură și a punctajului interviului. Atribuirea presupune minimum 150 de puncte din 200 și atingerea tuturor pragurilor intermediare.
În caz de egalitate se aplică succesiv punctajele medii pentru: capacitatea științifică; planul de lucru/planul de acțiune; capacitatea financiară; interviu, potrivit art. 10 alin. (9). Dacă egalitatea persistă, poziția se reia într-o sesiune ulterioară. Nu se aplică alte criterii stabilite prin anunț.
Orice corectare aritmetică sau modificare de apreciere înaintea raportului se datează și se motivează. În contestație se utilizează aceleași coduri, documente și bareme.

Rezultatul final pentru poziția evaluată
	Punctaj mediu al dosarului de candidatură
	

	Punctaj mediu interviu
	

	Punctaj final
	

	Praguri atinse
	DA / NU

	Clasament
	

	Propunere
	CÂȘTIGĂTOR / NECÂȘTIGĂTOR / RESPINS



Semnături
	Calitate
	Numele și prenumele
	Semnătura și data

	Președintele comisiei - evaluator
	
	

	Membru evaluator 1
	
	

	Membru evaluator 2
	
	

	Membru evaluator 3
	
	

	Membru evaluator 4
	
	

	Secretar - certifică centralizarea
	
	



Reguli de calcul: media se calculează din punctajele celor cinci membri evaluatori desemnați legal pentru dosarul și etapa respectivă; toate cele cinci coloane se completează, fără marcarea vreuneia «N/A» pentru absența evaluatorului. Punctajul final este suma punctajului dosarului și a interviului; departajarea se realizează potrivit art. 10 alin. (9). La contestații, centralizatorul distinge elementele reevaluate de cele preluate neschimbate din evaluarea inițială.
ANEXA nr. 3 - Model de contract de administrare

Nr. [•••] din [•••]

Model de contract pentru poziția de atribuire [denumire și cod]


ART. 1 - Părțile contractante
1.1. Agenția Națională pentru Mediu și Arii Protejate, denumită în continuare ANMAP, în calitate de autoritate responsabilă, cu sediul în [adresa], cod de identificare fiscală [•••], reprezentată legal prin [numele, prenumele și funcția],
1.2. [Denumirea entității eligibile în coordonarea sau subordinea căreia funcționează structura de administrare], denumită în continuare entitatea de susținere, cu sediul în [adresa], cod de identificare fiscală [•••], reprezentată legal prin [numele, prenumele și funcția], participă, după caz, ca parte la contract, potrivit art. 12 alin. (10) din metodologie, exclusiv pentru obligațiile de finanțare, resurse și servicii suport asumate în dosarul evaluat.
1.3. [Denumirea structurii de administrare special constituite cu personalitate juridică], denumită în continuare administratorul, cu sediul în [adresa], cod de identificare fiscală [•••], act de înființare [•••], aflată în [coordonarea/subordinea, potrivit dosarului evaluat] entității [•••], reprezentată legal prin [numele, prenumele și funcția], încheie prezentul contract cu ANMAP și, după caz, cu entitatea de susținere. Numai structura special constituită exercită competențele legale ale administratorului, după încheierea contractului și predarea-primirea administrării. Calitatea de ordonator de credite se menționează numai dacă rezultă din lege și din actele de organizare. Fiecare parte semnează prin reprezentant legal sau mandatar cu împuternicire corespunzătoare.
ART. 2 - Baza legală
2.1. Contractul se încheie în temeiul Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, denumită în continuare O.U.G. nr. 57/2007, și al Metodologiei de atribuire în administrare a ariilor naturale protejate, aprobată prin Ordinul ministrului mediului, apelor și pădurilor nr. [•••]/[•••], publicat în Monitorul Oficial al României, Partea I, nr. [•••]/[•••], denumită în continuare metodologia. Se aplică regulile de contractare prevăzute la art. 12 din metodologie.
2.2. Contractul are la bază exclusiv dosarul depus în termen și evaluat, clarificările admise potrivit art. 6 alin. (5) din metodologie, raportul final și rezultatul final publicat. Identificarea lor, împreună cu actele de desemnare a ariilor, anunțul sesiunii, actele de organizare și reprezentare și actele de aprobare a documentelor de management, se înscrie în anexa nr. 4 la contract. Formalitățile de contractare nu permit înlocuirea, îmbunătățirea sau diminuarea elementelor care au fundamentat eligibilitatea ori punctajul și nu constituie o nouă evaluare, conform art. 12 alin. (1), (3) și (4) din metodologie.
2.3. Clauzele contractului se aplică în limitele competențelor legale ale părților. Dispozițiile legale imperative prevalează. Contractul nu conferă competențe de avizare, autorizare, control sau sancționare care nu sunt prevăzute de lege. Trimiterile la metodologie privesc actul identificat la pct. 2.1, în forma aplicabilă raportului contractual, inclusiv dispozițiile tranzitorii.
2.4. Denumirile «plan de lucru», «plan de acțiune», «administrator» și «poziție de atribuire» au înțelesul prevăzut la art. 3 din metodologie. Trimiterile la articolele metodologiei vizează corpul acesteia; trimiterile la articole fără această precizare vizează prezentul contract. Actele operaționale și anexele contractuale se identifică prin titlu, dată și versiune, fără a modifica documentele evaluate.
ART. 3 - Obiectul contractului
3.1. Obiectul contractului îl constituie administrarea poziției [denumire/cod], alcătuită din aria/ariile identificate în anexa nr. 4 la contract, în componența și limitele stabilite prin decizia și anunțul sesiunii și supuse evaluării. Pentru fiecare arie se precizează denumirea, codul, categoria, actul de desemnare, suprafața, limitele în format GIS, suprapunerile și desemnările internaționale, potrivit art. 3 alin. (1) lit. e), art. 5 alin. (6) și art. 19 din metodologie.
3.2. Anexa nr. 4 identifică documentele de management, regulamentele, obiectivele și măsurile de conservare aplicabile. Reprezentările cartografice anexate nu modifică limitele stabilite prin actele competente. Eventualele neconcordanțe sunt comunicate ANMAP și soluționate prin procedura legală aplicabilă.
3.3. Atribuirea administrării ariei naturale protejate nu transferă, prin ea însăși, proprietatea sau dreptul de administrare asupra tuturor terenurilor și bunurilor situate în perimetrul acesteia și nu înlătură drepturile și obligațiile legale ale proprietarilor ori ale altor titulari de drepturi.
ART. 4 - Obligațiile și drepturile părților contractante
4.1. Obligațiile administratorului
Administratorul răspunde pentru organizarea și executarea activităților de administrare și pentru menținerea capacităților evaluate. Entitatea de susținere, dacă este parte, îndeplinește obligațiile distincte de la pct. 4.5. Resursele terților se utilizează în baza angajamentelor ferme din dosarul evaluat, potrivit art. 7 alin. (3) și (4) din metodologie, fără transferul competențelor administratorului. Obligațiile administratorului sunt următoarele:
a) să administreze ariile atribuite cu respectarea O.U.G. nr. 57/2007, a metodologiei identificate la pct. 2.1 și a celorlalte dispoziții legale aplicabile;
b) să administreze poziția în acord cu planul de management aprobat, regulamentul, obiectivele specifice și măsurile de conservare și să execute planul de lucru ori planul de acțiune, după caz, asumate și evaluate conform art. 3 alin. (1) lit. i) și j) și art. 14 alin. (1) lit. h) și alin. (3) și (4) din metodologie;
c) să elaboreze și să execute bugetul de administrare și să asigure activitățile obligatorii de conservare, monitorizare, funcționare și sprijin al consiliilor. Anexa nr. 1 la contract preia angajamentul financiar ferm pentru întreaga durată, proiecția multianuală pe ani și surse, bugetul detaliat și dovada disponibilității resurselor pentru primul an, potrivit art. 14 alin. (1) lit. k) din metodologie. Pentru anii ulteriori, proiecția se actualizează anual fără diminuarea angajamentelor; nu se impune la semnare același nivel de detaliere ca pentru primul an. Veniturile incerte și proiectele neaprobate nu substituie finanțarea minimă fermă;
d) să transmită ANMAP, până la 31 decembrie, programarea bugetară pentru anul următor și proiecția multianuală actualizată, fără diminuarea angajamentelor evaluate. Documentele sunt asumate de administrator și de entitatea de susținere pentru obligațiile financiare care îi revin potrivit dosarului evaluat. Dacă aprobarea legală a bugetului intervine ulterior, bugetul aprobat se comunică în 10 zile lucrătoare de la aprobare. Programarea nu substituie aprobarea bugetară și nu autorizează cheltuieli în afara cadrului legal. Deficitul față de angajamentul minim se notifică în 5 zile lucrătoare de la identificare, cu măsurile de acoperire;
e) să păstreze destinația oricărei construcții, dotări ori amenajări ce se realizează din fonduri publice și se utilizează de către structura de administrare special constituită în scopul bunei administrări a ariei/ariilor naturale protejate ce fac obiectul contractului de administrare;
f) să doteze personalul cu echipament adecvat activității de teren și cu uniforme și însemne specifice, în condițiile legii;
g) să mențină disponibilitatea și funcționalitatea capacității tehnice evaluate, individualizate în anexa nr. 2 la contract, potrivit art. 14 alin. (1) lit. g) și art. 15 alin. (2) din metodologie. Înlocuirile necesare în cursul executării se documentează fără diminuarea capacității și fără eludarea art. 12 alin. (1) din metodologie; nu sunt admise înlocuiri pentru a modifica configurația evaluată la contractare. Resursele nu se alocă simultan unor poziții în condiții incompatibile;
h) să asigure posturile, persoanele-cheie, calificările, experiența și normele evaluate și înscrise în anexa nr. 3 la contract, cu respectarea art. 13 alin. (4), art. 14 alin. (1) lit. e) și alin. (2) și art. 17 din metodologie. Înlocuirea personalului-cheie se face numai cu persoane care îndeplinesc cel puțin cerințele minime și nivelul calificării și experienței evaluate. Pentru concursul de director solicită ANMAP un observator cu cel puțin 15 zile calendaristice înainte; acesta nu acordă punctaje și nu preia atribuțiile comisiei. Neparticiparea după solicitarea în termen nu împiedică desfășurarea legală a concursului;
i) să asigure instruirea necesară a personalului prin participări la cursuri, seminare, instruiri și alte forme de perfecționare;
j) să întocmească anual raportul conform art. 23 alin. (2) și (3) și anexei nr. 5 la metodologie, să îl supună avizării consiliului științific, potrivit legii, și să îl transmită atât ANMAP, cât și autorității publice centrale pentru protecția mediului până la 31 martie al anului următor, dacă instrucțiunile aplicabile emise potrivit metodologiei nu stabilesc un alt termen. Pentru fiecare indicator înscrie ținta, realizatul, procentul, dovada, cauzele abaterilor și măsurile corective. Dacă avizul întârzie din cauze neimputabile, transmite raportul în termen cu dovada solicitării și îl completează în 5 zile lucrătoare de la primirea avizului; transmiterea nu înlocuiește avizarea obligatorie;
k) să formuleze și să transmită, în termen de 3 luni de la intrarea în vigoare a contractului, propunerile pentru constituirea sau actualizarea consiliului științific, acolo unde acesta este obligatoriu, către instituțiile competente pentru avizare și aprobare, conform legii. După constituire, organizează anual minimum două întâlniri de lucru în format fizic, cu păstrarea convocărilor, proceselor-verbale și recomandărilor;
l) să formuleze și să transmită, în termen de 3 luni de la intrarea în vigoare a contractului, propunerile privind componența și regulamentul de organizare și funcționare ale consiliului consultativ, acolo unde acesta este obligatoriu, către autoritatea competentă potrivit legii. După constituire, organizează anual minimum două întâlniri de lucru în format fizic și păstrează documentele aferente;
m) să elaboreze și să depună documentația completă pentru avizarea și aprobarea regulamentului în termen de 9 luni de la preluarea administrării, dacă nu există un regulament aprobat și dacă un termen legal ori un angajament evaluat nu impune îndeplinirea mai devreme. Pentru regulamentul existent verifică necesitatea revizuirii în același termen. Parcurge procedura aplicabilă categoriei ariei, conform art. 18 alin. (1)–(3) din metodologie;
n) să elaboreze, prin consultarea factorilor interesați, și să depună documentația completă a planului de management în termen de 2 ani de la preluarea administrării, dacă nu există un plan aprobat și dacă un termen legal ori un angajament evaluat nu impune îndeplinirea mai devreme. Pentru un plan existent respectă termenele legale de actualizare. Pentru alte arii cu structuri special constituite decât parcurile naționale și naturale asigură consultarea consiliului consultativ și avizarea consiliului științific, în vederea aprobării conform art. 18 alin. (2) din metodologie; pentru parcuri urmează procedura distinctă prevăzută la alin. (3) al aceluiași articol. Durata soluționării de către alte autorități nu îi este imputabilă dacă documentația este completă și completările sunt transmise în termen;
o) să implementeze documentele de management, regulamentele, obiectivele și măsurile de conservare aprobate și aplicabile, inclusiv revizuirile acestora, de la data la care produc efecte;
p) să preia, să verifice și să integreze studiile, cartările și bazele de date realizate de terți în documentațiile pentru care are responsabilitatea legală de elaborare, conform art. 18 alin. (4) din metodologie, fără transferul competențelor de elaborare, avizare sau aprobare; să coreleze măsurile cu toate statutele suprapuse și să soluționeze neconcordanțele înaintea promovării planului, conform art. 18 alin. (5) din metodologie;
q) să execute planul de lucru evaluat dacă există plan de management aprobat, respectiv planul de acțiune evaluat dacă acesta lipsește. Planul de acțiune se aplică până la intrarea în vigoare a planului de management aprobat; ulterior, administratorul îl adaptează într-un plan de lucru care detaliază implementarea, fără diminuarea angajamentelor contractuale. Pentru poziții cu situații diferite, documentele se individualizează pe arii. Simpla elaborare sau depunere a unui nou plan nu înlătură actele aflate în vigoare;
r) să promoveze acțiuni de conștientizare și informare a populației locale și a vizitatorilor cu privire la necesitatea protecției și conservării capitalului natural și cultural și cu privire la rolul ariilor naturale protejate în dezvoltarea durabilă locală;
s) să execute planul de monitorizare și gestionare a datelor evaluat, prevăzut la art. 14 alin. (1) lit. i) din metodologie și identificat în anexa nr. 4 la contract, cu acoperirea speciilor și habitatelor relevante, metode, frecvențe, responsabilități, indicatori și dovezi verificabile;
t) să realizeze cartarea completă sau actualizarea cartării habitatelor și distribuției speciilor pentru datele insuficiente ori depășite, conform art. 14 alin. (3) și (4) din metodologie și calendarului evaluat. Asigură verificarea calității și actualizarea datelor necesare formularelor standard Natura 2000, corelată cu ciclurile de raportare aplicabile și cu apariția datelor noi, fără a substitui competența autorității de validare și raportare oficială;
u) să înștiințeze ANMAP cel târziu în prima zi lucrătoare de la luarea la cunoștință despre un eveniment care a produs sau poate produce prejudicii capitalului natural ori cultural al ariei. Notificarea inițială cuprinde informațiile disponibile și măsurile urgente întreprinse; completările se transmit pe măsura obținerii lor. Notificarea ANMAP nu înlocuiește sesizarea autorităților de intervenție sau control competente;
v) să furnizeze informațiile solicitate legal de autoritățile de mediu, în termenele prevăzute de lege sau comunicate în solicitare. Imposibilitatea obiectivă de respectare a unui termen se motivează înainte de expirare și se solicită prelungirea numai dacă aceasta este permisă de lege;
w) să colecteze, verifice, stocheze și transmită ANMAP datele în formate editabile și GIS, cu metadate, surse, metode, data colectării, responsabil și versiune; pentru datele spațiale utilizează sistemul de referință și specificațiile aplicabile, inclusiv Stereo 1970, după caz. Asigură controlul calității, interoperabilitatea, copii de siguranță, securitatea și continuitatea accesului instituțional. Respectă calendarul evaluat și instrucțiunile tehnice emise potrivit art. 26 din metodologie;
x) să transmită ANMAP în 15 zile calendaristice de la preluarea administrării lista persoanelor pentru care solicită legitimații, conform art. 13 alin. (1) și (2) și anexei nr. 4 la metodologie, cu datele de identificare, funcția, fotografia, dovada raportului de muncă ori de serviciu și numai documentele de integritate cerute de legislația funcției. Nu redepune CV-urile și calificările evaluate dacă nu s-au modificat. Comunicarea modificărilor personalului cu legitimații se face în 15 zile calendaristice, conform art. 13 alin. (4) din metodologie;
y) să solicite avizul ANMAP pentru stabilirea uniformei și însemnele specifice pe care dorește să le folosească  până la reglementarea unui model unitar la nivel național;
z) să țină o evidență distinctă a bunurilor utilizate pentru administrare, cu indicarea proprietarului, titlului de folosință, sursei de finanțare, condițiilor finanțatorului și destinației. Pentru bunurile care îndeplinesc condițiile legale de apartenență la domeniul public al statului, inițiază sau sprijină procedurile de inventariere și înscriere, potrivit competenței. Finanțarea publică ori din proiecte nu determină, prin ea însăși, transferul proprietății sau apartenența la domeniul public;
aa) să verifice respectarea planului de management și a regulamentului numai în limitele atribuțiilor de control conferite de lege personalului său; legitimația atestă calitatea titularului, fără a extinde competențele legale. Pentru fapte din competența altor autorități, transmite de îndată sesizări și documentele disponibile;
ab) să predea la încetarea contractului bunurile, documentele și datele afectate administrării, în condițiile art. 11. Transferul proprietății sau al dreptului de administrare asupra bunurilor se efectuează numai dacă există temeiul și actele cerute de lege, cu respectarea contractelor de finanțare și a drepturilor terților;
ac) să nu cesioneze obligațiile asumate și drepturile dobândite prin prezentul contract;
ad) să fundamenteze tarifele și să le supună aprobării autorității competente potrivit legii. Tarifele se încasează numai după îndeplinirea condițiilor legale de aprobare și publicitate;
ae) să informeze publicul, prin panouri turistice și pe site-ul administratorului sau, după caz, pe site-ul dedicat ariei/ariilor naturale protejate, cu privire la zonele de vizitare, restricțiile impuse, tarifele practicate și alte informații prevăzute de lege;
af) să emită și să țină evidența condițiilor specifice pentru punerea în valoare și exploatarea forestieră, inclusiv pentru arborii afectați de factori destabilizatori, potrivit art. 22 din metodologie. Verifică documentația diferențiată prevăzută la alin. (4) și transmite condițiile în 15 zile calendaristice de la primirea documentației complete, dacă legislația specială nu prevede altfel. Fundamentează condițiile pe documentele și datele de conservare aplicabile, înregistrează autorizațiile de exploatare primite și urmărește efectele asupra biodiversității. Depășirile de termen se consemnează în monitorizarea performanței; lipsa răspunsului nu înlătură obligațiile legale ale ocolului silvic;
ag) să participe, când este convocat legal, la comitetele și comisiile procedurilor de reglementare și să formuleze avize și puncte de vedere motivate, potrivit art. 20 din metodologie, în limitele competenței legale. Utilizează documentația transmisă de titular în urma notificării autorității competente și circuitul stabilit prin instrucțiunile ANMAP. În procedurile de revizuire, revizuiește avizul dacă modificările pot afecta integritatea ariei, obiectivele ori măsurile de conservare, potrivit art. 20 alin. (6) și (7) din metodologie;
ah) să analizeze solicitările pentru activități din afara procedurilor de reglementare și să emită avizul, acordul ori punctul de vedere numai în limitele competenței legale, potrivit art. 21 din metodologie, în maximum 25 de zile calendaristice de la documentația completă, dacă o normă specială nu prevede alt termen. Documentația identifică activitatea, perioada și localizarea exactă, cu suport vectorial, de regulă Stereo 1970. Aplică numai tarife legal stabilite; contractul nu instituie competențe suplimentare de autorizare;
ai) să îndeplinească obligațiile și măsurile asumate pentru fiecare desemnare internațională aplicabilă poziției, conform art. 14 alin. (1) lit. j) din metodologie, și să raporteze distinct realizarea lor în secțiunea 11 a raportului anual prevăzut în anexa nr. 5 la metodologie;
4.2. Obligațiile Agenției Naționale pentru Mediu și Arii Protejate
ANMAP are obligația:
a) să sprijine, în limitele competențelor și resurselor sale, proiectele de conservare inițiate de administrator, fără ca această clauză să constituie o promisiune de finanțare;
b) să participe la cofinanțarea proiectelor numai în cazurile permise de lege, în limita creditelor bugetare aprobate și în baza unui acord distinct care stabilește suma, calendarul și condițiile finanțării. Depunerea sau aprobarea unui proiect al administratorului nu naște automat o obligație de plată a ANMAP;
c) să analizeze raportul anual întocmit conform anexei nr. 5 la metodologie și să monitorizeze executarea contractului, potrivit art. 23 din metodologie și pct. 4.6 din contract;
d) să analizeze problemele sesizate și să comunice măsurile din competența sa sau autoritatea competentă, în termenul legal aplicabil; pentru solicitările strict contractuale fără termen legal special, răspunde în cel mult 30 de zile calendaristice de la primire;
e) să analizeze anual performanța contractuală și să efectueze verificări periodice sau punctuale, potrivit art. 23 alin. (1) și (4) din metodologie, fără a substitui evaluarea managementului care revine autorității publice centrale pentru protecția mediului;
f) să verifice documentația pentru legitimații și să aplice viza în maximum 30 de zile calendaristice de la primirea documentației complete, potrivit art. 13 alin. (3) din metodologie, utilizând modelul din anexa nr. 4 la metodologie;
4.3. Drepturile administratorului ariei/ariilor naturale protejate
Administratorul are drepturile de mai jos. Entitatea de susținere, dacă este parte, exercită drepturile contractuale de la pct. 4.5. În nicio situație, entitatea eligibilă sau terții care furnizează resurse nu preiau competențele legale ale administratorului, potrivit art. 7 alin. (4) și art. 12 alin. (10) din metodologie.
a) să promoveze imaginea ariei și, în condițiile legii, să înregistreze și să utilizeze mărci și însemne. Titularul, drepturile de utilizare și regimul acestora la încetarea administrării se înscriu în inventarul prevăzut la art. 11. Identitatea publică a ariei și materialele finanțate pentru administrare nu pot fi folosite pentru a împiedica activitatea următorului administrator;
b) să folosească uniforma și însemnele specifice în vederea promovării imaginii și a conturării identității vizuale a structurii de administrare;
c) să propună și să încaseze tarife în condițiile prevăzute la pct. 4.1 lit. dd), cu evidențierea și utilizarea veniturilor potrivit legii;
d) să reprezinte aria/ariile naturală/naturale protejată/protejate avută/avute în administrare în cadrul întâlnirilor la nivel internațional și național;
e) să facă parte, în calitate de membru cu drepturi depline, din rețele sau organizații internaționale și naționale de profil (de exemplu, Europarc, IUCN);
f) să promoveze în mass-media, întâlniri, conferințe și altele asemenea - aria/ariile naturală/naturale protejată/protejate avută/avute în administrare, respectiv activitatea proprie și orice eveniment sau problemă care are legătură cu managementul ariile naturale protejate;
g) să solicite sprijinul ANMAP, inclusiv în vederea atragerii de fonduri pentru aria/ariile naturală/naturale protejată/protejate ce face/fac obiectul prezentului contract;
h) să solicite sprijinul ANMAP și al autorității publice centrale pentru protecția mediului în limitele atribuțiilor legale ale acestora; prezentul contract nu instituie obligații contractuale în sarcina unei autorități nesemnatare;
i) să solicite sprijinul consiliului științific și al consiliului consultativ în problemele de administrare, cu respectarea competențelor acestora și a obligațiilor de convocare prevăzute la pct. 4.1 lit. k) și l);
j) să realizeze și să implementeze proiecte ce vizează aria/ariile naturală/naturale protejată/protejate ce face/fac obiectul prezentului contract;
k) să încheie protocoale de colaborare și parteneriate pentru activitățile de administrare, fără cesionarea contractului și fără transferul către terți al competențelor rezervate de lege administratorului;
l) să implice voluntari în condițiile Legii nr. 78/2014, cu modificările și completările ulterioare, fără substituirea personalului minim obligatoriu și fără atribuirea unor activități pentru care legea cere o calitate, competență ori răspundere profesională distinctă, potrivit art. 17 alin. (4) din metodologie;
m) să contracteze sau să participe la contracte ce vizează aria/ariile naturală/naturale protejată/protejate ce face/fac obiectul prezentului contract (de exemplu, prestări de servicii, angajare de sezonieri, investiții, ghizi, consultanță etc.);
4.4. Drepturile Agenției Naționale pentru Mediu și Arii Protejate
ANMAP are dreptul:
a) să solicite informații, documente și rapoarte necesare verificării stării ariei și executării contractului, precizând obiectul, perioada, formatul și termenul de răspuns, cu respectarea legii și evitarea solicitării repetate a documentelor deja deținute în forma relevantă;
b) să verifice executarea contractului, inclusiv prin controale în teren efectuate de personal competent, și să comunice constatările administratorului și entității de susținere, precum și consiliului științific pentru aspectele de competența acestuia. Constatările care fundamentează măsuri contractuale se documentează și se supun procedurii prevăzute la art. 8;
4.5. Obligațiile și drepturile entității de susținere care este parte la contract
4.5.1. Obligațiile entității de susținere semnatare sunt: a) să asigure finanțarea, resursele și serviciile suport individualizate și cuantificate în anexele nr. 1–4, la termenele asumate în dosarul evaluat; b) să îndeplinească atribuțiile de organizare, recrutare și numire care îi revin potrivit legii și relației de coordonare sau subordonare, fără substituirea competențelor administratorului; c) să nu impună emiterea unor acte contrare legii; d) să comunice documentele doveditoare ale executării propriilor angajamente și să îndeplinească obligațiile de notificare și remediere prevăzute la pct. 4.5.3. Pentru finanțarea publică se respectă aprobările și regulile bugetare obligatorii; contractul nu le înlocuiește.
4.5.2. Drepturile entității de susținere semnatare sunt: a) să primească de la ANMAP constatările și rapoartele de verificare contractuală care privesc propriile obligații și măsurile ce îi revin; b) să primească de la administrator informațiile și documentele necesare exercitării atribuțiilor sale legale și executării angajamentelor asumate; c) să formuleze observații în procedura de la pct. 4.6.3, să propună măsuri de remediere și să utilizeze căile de contestare prevăzute de lege. Aceste drepturi nu conferă competențe de emitere a actelor rezervate administratorului.
4.5.3. Entitatea de susținere semnatară notifică ANMAP și administratorul în 5 zile lucrătoare de la identificarea unei dificultăți care afectează resursele asumate și transmite în cel mult 15 zile calendaristice de la identificarea dificultății un plan de remediere, cu surse, măsuri și termene. Notificarea și planul nu reduc, nu suspendă și nu modifică prin ele însele obligațiile de finanțare, resurse, servicii suport și organizare prevăzute la pct. 4.5.1 și în anexele nr. 1–4 și nu înlătură răspunderea pentru neexecutarea imputabilă. Modificarea obligațiilor se poate realiza numai în condițiile art. 6.
4.5.4. ANMAP comunică entității de susținere semnatare documentele prevăzute la pct. 4.5.2 lit. a) și notificările privind executarea obligațiilor acesteia prin mijloacele și la adresele prevăzute la pct. 12.1, în termenele procedurilor de la pct. 4.6.3 și 8.4–8.6, după caz. Comunicările identifică obligația legală sau contractuală existentă și nu instituie obligații contractuale noi. Entitatea de susținere răspunde pentru obligațiile proprii. Solidaritatea nu se prezumă, sub rezerva cazurilor prevăzute de lege; o clauză de solidaritate permisă de lege trebuie să identifice expres obligația și întinderea ei. Dacă entitatea de susținere nu semnează contractul, angajamentele sale ferme din dosar se identifică în anexe, administratorul răspunzând față de ANMAP pentru disponibilitatea capacității asumate; contractul nu creează prin el însuși obligații directe pentru nesemnatar.
4.6. Monitorizarea executării contractului și urmărirea măsurilor
4.6.1. ANMAP stabilește și aplică criterii de performanță pentru monitorizarea executării contractului, potrivit art. 23 alin. (1) din metodologie. Această activitate este distinctă de evaluarea managementului realizată de autoritatea publică centrală pentru protecția mediului în condițiile art. 19 alin. (6) din O.U.G. nr. 57/2007. Indicatorii și actele aplicabile se identifică în anexa nr. 4 la contract. Grila de punctare a candidaturilor din anexa nr. 2 la metodologie nu se aplică drept grilă de sancționare în executare.
4.6.2. Monitorizarea corelează obligațiile și angajamentele evaluate cu rezultatele dovedite, potrivit art. 23 alin. (3) din metodologie. Se disting neexecutările imputabile administratorului, obligațiile entității semnatare și cauzele externe documentate; deteriorarea stării de conservare nu se impută automat fără analiza cauzelor și a obligațiilor încălcate. Analiza anuală se bazează pe toate cele 12 secțiuni ale raportului din anexa nr. 5 la metodologie.
4.6.3. ANMAP comunică constatările preliminare și probele administratorului și, după caz, entității de susținere semnatare. Acestea pot formula observații în 10 zile lucrătoare; ANMAP comunică rezultatul motivat în 15 zile lucrătoare de la primirea tuturor observațiilor sau de la expirarea termenului de răspuns.
4.6.4. Rezultatul verificării identifică deficiența, obligația încălcată, partea responsabilă, măsura și termenul de remediere; realizarea măsurilor se verifică. ANMAP transmite constatările autorității competente cu evaluarea managementului, după caz, potrivit art. 23 alin. (4) din metodologie. Un indicator nerealizat sau un calificativ nu produce automat rezilierea; măsurile se întemeiază pe faptele dovedite și pe art. 8 din contract.
4.6.5. Instrucțiunile prevăzute la art. 26 din metodologie pot detalia raportarea, datele GIS, indicatorii și circuitele operaționale, fără a modifica termenele esențiale, drepturile de contestare ori celelalte elemente rezervate actului normativ. Nu pot crea prin ele însele cauze noi de reziliere sau modifica angajamentele financiare evaluate.
ART. 5 - Durata contractului
5.1. Contractul se încheie pentru [•••] ani, durata stabilită pentru poziție prin anunțul sesiunii, cu respectarea art. 12 alin. (9) din metodologie. Pentru parcurile naționale și naturale se respectă minimul stabilit de H.G. nr. 230/2003, în măsura aplicabilității; pentru celelalte poziții durata nu este mai mică de 10 ani, dacă legea nu prevede altfel. Contractul intră în vigoare la data semnării de toate părțile. Exercitarea administrării și calculul perioadei efective de administrare încep la data procesului-verbal de predare-primire [•••]; data expirării contractului [•••] se consemnează în procesul-verbal, pe baza duratei contractate, fără modificarea acesteia.
5.2. Dacă structura exista la candidatură, conformitatea, semnarea și predarea-primirea se finalizează în maximum 10 zile lucrătoare de la publicarea rezultatului final; dacă structura a fost constituită ulterior candidaturii, toate aceste operațiuni, inclusiv constituirea în configurația evaluată, se finalizează în maximum 120 de zile calendaristice de la publicare, potrivit art. 12 alin. (2) și (5) din metodologie. Comisia de predare-primire se constituie prin decizie a președintelui ANMAP, cu minimum trei reprezentanți ANMAP, dintre care cel puțin unul din structura cu atribuții în domeniul ariilor naturale protejate și, după caz, reprezentanții structurilor deținătoare de bunuri sau date. Comisia inventariază și predă, fără reevaluarea candidaturii. Procesul-verbal cuprinde elementele prevăzute la art. 12 alin. (8) din metodologie; până la semnarea sa, administrarea revine entității competente legal, conform art. 4 alin. (3) din metodologie.
ART. 6 - Modificarea contractului
6.1. Contractul poate fi modificat prin act adițional semnat de toate părțile pentru: adaptarea la dispoziții legale imperative intervenite ulterior; actualizarea datelor de identificare și comunicare; înlocuirea legală a personalului ori a resurselor cu menținerea cel puțin a capacității evaluate; actualizarea proiecției financiare și a calendarului de executare în limitele metodologiei; includerea unor arii sau suprafețe suplimentare exclusiv în condițiile pct. 6.3. Propunerea indică motivul, clauzele afectate și efectele asupra conservării, bugetului, personalului, bunurilor și calendarului. Nu pot fi înlăturate obligații imperative sau eludate condițiile atribuirii.
6.2. Actele adiționale nu pot eluda atribuirea sau diminua capacitățile și angajamentele evaluate. La contractare se aplică interdicția art. 12 alin. (1) din metodologie; în executare, înlocuirea personalului-cheie respectă art. 13 alin. (4) din metodologie, iar actualizarea financiară respectă art. 14 alin. (1) lit. k) din metodologie. Actualizările descriptive ale inventarelor documentează situația reală și nu autorizează modificări substanțiale ale candidaturii evaluate.
6.3. Includerea unei arii ori suprafețe care nu a făcut parte din poziția evaluată este permisă numai dacă există o dispoziție legală care permite modalitatea de includere, identificată expres în actele de modificare. Art. 19 alin. (3) din metodologie și prezentul punct nu constituie, singure, un temei pentru atribuirea directă a unei noi poziții. ANMAP întocmește o analiză motivată privind capacitatea tehnică, științifică, financiară și de personal pentru ansamblul rezultat. Analiza verifică resursele disponibile, calificările și disponibilitatea personalului, dotările, bugetul și sursele ferme, măsurile și calendarul de conservare, prin raportare la art. 14, 15 și 17 din metodologie, la cerințele legale ale noii suprafețe și la angajamentele inițiale, fără diminuarea acestora. Administratorul și entitatea de susținere semnatară comunică în 30 de zile calendaristice de la solicitarea ANMAP documentele și angajamentele pentru resursele suplimentare ori refuzul motivat. Actul administrativ și actul adițional se încheie înaintea începerii administrării noii suprafețe. Suprapunerile se tratează potrivit art. 19 alin. (1) și (2); nu se modifică prin contract limitele legale. Refuzul unei extinderi convenționale nu stinge contractul inițial și nu înlătură o obligație de administrare care rezultă direct din lege.
6.4. Dispozițiile legale imperative intervenite în timpul executării se aplică de la data prevăzută de lege; părțile adaptează clauzele afectate, fără ca întârzierea actului adițional să împiedice aplicarea legii.
ART. 7 - Expirarea duratei și condițiile unei eventuale prelungiri
7.1. Contractul încetează la expirarea duratei stabilite la pct. 5.1. Prezenta metodologie nu instituie un drept de prelungire prin act adițional; pentru o nouă perioadă, atribuirea se realizează potrivit procedurii aplicabile. Nu operează prelungirea tacită. O derogare poate fi aplicată numai dacă o dispoziție normativă expresă, în vigoare la data prelungirii, permite prelungirea și stabilește condițiile acesteia.
7.2. Cu cel puțin 3 luni înainte de expirare, administratorul transmite ANMAP raportul privind executarea obligațiilor, situația personalului și resurselor, situația proiectelor și obligațiilor în curs și calendarul propus pentru predare. Dacă solicită aplicarea unei derogări prevăzute la pct. 7.1, cererea identifică actul normativ și articolul care permit prelungirea, durata solicitată și dovada îndeplinirii fiecărei condiții prevăzute de acea normă. ANMAP nu solicită categorii suplimentare de documente fără indicarea temeiului lor. Cererea nu suspendă expirarea contractului.
7.3. ANMAP comunică soluția motivată în 30 de zile calendaristice de la înregistrarea solicitării, dacă norma specială nu stabilește alt termen. În lipsa dispoziției exprese prevăzute la pct. 7.1, solicitarea de prelungire se respinge. Dacă o asemenea dispoziție există, ANMAP verifică îndeplinirea condițiilor sale și consemnează temeiul, verificările și durata permisă în actele de aprobare. Actul adițional se semnează înainte de expirare; acesta nu poate eluda o nouă procedură de atribuire obligatorie.
7.4. În lipsa unei prelungiri legal încheiate, ANMAP pregătește din timp modalitatea legală de asigurare a administrării după expirare, iar părțile efectuează predarea potrivit art. 11. Nici cererea nesoluționată, nici continuarea unor activități materiale nu prelungesc durata sau competențele administratorului. Contractele anterioare prezentei metodologii rămân supuse art. 24 din metodologie.
ART. 8 - Încetarea contractului
8.1. Contractul încetează: a) la expirarea duratei, dacă nu a fost prelungit legal; b) prin acordul scris al tuturor părților; c) în cazurile în care o dispoziție legală impune încetarea ori o altă modalitate de administrare, de la data și în condițiile stabilite de aceasta; d) în cazul falimentului sau încetării personalității juridice a administratorului, în condițiile legislației speciale; e) prin denunțare în condițiile pct. 8.2; f) prin reziliere, în cazurile prevăzute la pct. 8.3, 8.5 și 8.8, cu aplicarea pct. 8.4, 8.6, 8.7 și 8.9, după caz. Deschiderea unei proceduri de insolvență nu este asimilată automat falimentului.
8.2. În situația prevăzută la pct. 6.3, dacă menținerea obiectului inițial nu mai este legal ori funcțional posibilă, iar extinderea nu poate fi convenită legal, administratorul poate denunța contractul prin notificare motivată, cu preaviz de 60 de zile calendaristice și plan de predare. Imposibilitatea se justifică prin dispoziția legală incidentă ori prin împrejurări concrete care împiedică executarea obligațiilor esențiale. Simplul refuz al extinderii nu este o cauză de încetare. Termenele imperative stabilite prin lege prevalează; pe durata preavizului se execută obligațiile care pot fi legal îndeplinite, fără preluarea noii suprafețe înaintea actelor necesare.
8.3. Pentru neexecutări remediabile, ANMAP poate declara rezilierea numai după punerea în întârziere a părții responsabile și neexecutarea măsurilor în termenul acordat. Sunt vizate neexecutările esențiale privind: administrarea potrivit cadrului legal și documentelor aprobate; asigurarea resurselor minime din anexele nr. 1–3; raportarea; elaborarea și depunerea documentelor de management; monitorizarea și cartarea; furnizarea informațiilor obligatorii; evidența și destinația bunurilor; interdicția cesiunii; regimul tarifelor; obligațiile entității de susținere semnatare prevăzute la pct. 4.5.1 și 4.5.3, în măsura în care neexecutarea afectează esențial administrarea. Pentru celelalte obligații, rezilierea presupune o încălcare gravă sau repetată care afectează substanțial executarea contractului, documentată și nereparată în termen.
8.4. Notificarea de punere în întârziere identifică faptele, probele, obligația încălcată, partea responsabilă, măsurile și consecința neexecutării. Termenul de remediere este de 30 de zile calendaristice de la comunicare. Pentru măsuri complexe, ANMAP poate aproba motivat, înainte de expirare, o singură prelungire de cel mult 30 de zile, dacă nu este afectată conservarea și sunt îndeplinite măsurile intermediare. Termenele speciale legale sau stabilite prin metodologie prevalează. Măsurile urgente de prevenire a prejudiciilor se execută imediat, în limitele competențelor legale.
8.5. Rezilierea fără un termen prealabil de remediere poate fi dispusă, în condițiile legii și metodologiei, pentru o încălcare imputabilă gravă, cu efecte ireversibile ori care nu mai poate fi remediată util, privind: a) producerea unui prejudiciu grav obiectivelor de conservare; b) schimbarea nelegală a destinației bunurilor esențiale administrării; c) ascunderea intenționată a unui incident grav, prin încălcarea obligației de notificare; d) emiterea unui aviz favorabil cu încălcarea competenței sau condițiilor legale, care a produs ori determină un risc concret și grav pentru obiectivele de conservare. Gravitatea, caracterul imputabil, legătura de cauzalitate și imposibilitatea remedierii utile se motivează distinct. O simplă întârziere de raportare sau o eroare corectabilă nu se asimilează automat acestor situații.
8.6. Constatarea tehnică sau de control constituie probă supusă analizei, nu înlocuiește actul motivat de reziliere. ANMAP comunică faptele și probele administratorului și, după caz, entității de susținere semnatare și acordă 5 zile lucrătoare pentru observații înaintea măsurii. Această procedură nu împiedică măsurile urgente impuse de lege și nici termenele speciale imperative. Nu este necesară o hotărâre judecătorească prealabilă numai în măsura în care legea și mecanismul contractual de reziliere permit acest lucru; accesul la instanță rămâne neîngrădit.
8.7. Nerealizarea indicatorilor sau rezultatele nefavorabile ale verificărilor prevăzute la art. 23 din metodologie pot fundamenta măsuri corective și, dacă probează o neexecutare contractuală dintre cele prevăzute la pct. 8.3–8.5, rezilierea, după parcurgerea procedurii aplicabile. Numărul calificativelor nefavorabile nu constituie o cauză autonomă de reziliere. Evaluarea managementului de către autoritatea publică centrală nu este înlocuită de verificările ANMAP.
8.8. Dacă directorul este condamnat definitiv pentru o infracțiune legată de exercitarea funcției ori intervine o interdicție sau incompatibilitate legală care împiedică exercitarea acesteia, entitatea competentă asigură conducerea legală, inclusiv interimatul permis de lege, în cel mult 30 de zile calendaristice de la rămânerea definitivă a hotărârii sau de la intervenirea impedimentului, fără depășirea unui termen legal mai scurt. Recrutarea definitivă respectă procedura aplicabilă și pct. 4.1 lit. h). Dacă entitatea competentă este parte, neîndeplinirea obligației se notifică acesteia și administratorului, potrivit pct. 8.4. Dacă nu este parte, ANMAP notifică administratorului obligația de restabilire a conducerii legale, acesta solicitând măsurile organului competent. Rezilierea se analizează numai pentru o neexecutare contractuală imputabilă unei părți, potrivit pct. 8.3, cu aplicarea procedurii de la pct. 8.4, 8.6 și 8.9.
8.9. Actul de reziliere precizează temeiurile de fapt și de drept, analiza apărărilor, proporționalitatea măsurii, data producerii efectelor, calea de contestare aplicabilă și măsurile de predare. Se comunică tuturor părților. Rezilierea nu operează pentru o obligație a cărei executare a fost împiedicată exclusiv de fapta ANMAP, în măsura dovedirii impedimentului și a legăturii sale cu neexecutarea.
8.10. Încetarea nu stinge obligațiile scadente, răspunderea pentru faptele anterioare și obligațiile de predare, arhivare și protecție a datelor care, prin natura lor, continuă să producă efecte. Recuperarea prejudiciilor se realizează potrivit legii, distinct de încetarea contractului.
ART. 9 - Forța majoră și suspendarea executării obligațiilor
9.1. Forța majoră exonerează de răspundere, în condițiile legii, numai pentru obligațiile a căror executare este împiedicată de eveniment și numai pe durata acestei împiedicări. Partea afectată ia măsurile rezonabile de limitare a consecințelor și continuă obligațiile care pot fi executate.
9.2. Partea afectată notifică toate celelalte părți în cel mult 5 zile calendaristice de la luarea la cunoștință a evenimentului. Dacă notificarea este obiectiv imposibilă, aceasta se transmite imediat după încetarea impedimentului, cu justificarea întârzierii. Dovezile disponibile se transmit odată cu notificarea, iar cele care nu pot fi obținute imediat se completează fără întârziere nejustificată.
9.3. Existența și efectele forței majore se dovedesc în condițiile legii. Dacă împiedicarea executării obligațiilor esențiale depășește 60 de zile calendaristice, părțile analizează adaptarea sau încetarea contractului, în condițiile legii, și măsurile de continuitate a administrării. Niciun aviz sau certificat nu înlătură dreptul instanței competente de a verifica împrejurările invocate.
9.4. Executarea obligațiilor se suspendă numai în cazurile și în limitele prevăzute de lege, printr-o hotărâre judecătorească executorie sau pe durata imposibilității temporare neimputabile, în condițiile legii. Partea afectată comunică temeiul, obligațiile împiedicate, probele, durata estimată și măsurile de continuitate; pentru forță majoră se respectă pct. 9.2. Se consemnează în scris obligațiile afectate și data reluării executării. Obligațiile care pot fi executate, conservarea bunurilor și datelor și sesizarea autorităților competente continuă. Dacă exercitarea administrării este împiedicată, ANMAP asigură continuitatea numai prin mecanismele prevăzute de lege. Suspendarea nu prelungește de drept durata contractului și nu conferă ANMAP un drept general de suspendare discreționară.
ART. 10 - Litigii
10.1. Părțile încearcă soluționarea amiabilă a divergențelor în termen de 30 de zile calendaristice de la notificarea lor, fără a împiedica solicitarea măsurilor urgente ori respectarea termenelor legale de sesizare a instanței.
10.2. Litigiile se soluționează de instanțele competente material și teritorial potrivit legii, în funcție de obiectul cererii. Contractul nu derogă de la normele imperative de competență și nu înlătură procedurile prealabile obligatorii.
10.3. Formularea unei contestații nu suspendă de drept măsura contractuală, în afara cazurilor prevăzute de lege sau dispuse de instanță.
ART. 11 - Predarea administrării și regimul bunurilor, la încetarea contractului
11.1. Cu cel puțin 60 de zile calendaristice înainte de expirare, ori în cel mult 5 zile lucrătoare de la comunicarea unei alte cauze de încetare, ANMAP, administratorul și, după caz, entitatea de susținere semnatară desemnează responsabilii predării și stabilesc calendarul. Predarea operativă se realizează până la data încetării; pentru încetarea imediată, în cel mult 10 zile lucrătoare de la comunicare, fără prelungirea competențelor de administrare după încetare.
11.2. ANMAP stabilește, prin mecanismul legal aplicabil, cine asigură administrarea de la data încetării. Fostul administrator păstrează bunurile și documentele în siguranță și cooperează la predare, fără a emite acte rezervate administratorului după pierderea acestei calități. Obligațiile legale privind prevenirea prejudiciilor și sesizarea autorităților rămân aplicabile.
11.3. Procesul-verbal cuprinde cel puțin: starea ariei și incidentele în curs; măsurile urgente; planurile, regulamentele și rapoartele; datele de monitorizare și cartare în formate utilizabile, cu metadate; registrele actelor emise; situația litigiilor și proiectelor; inventarul bunurilor, titlurile și sursele de finanțare; arhiva, domeniile web, conturile instituționale și drepturile de utilizare a materialelor, în limitele legii. Datele personale și accesul informatic se transferă securizat, exclusiv persoanelor autorizate.
11.4. Pentru fiecare bun se consemnează proprietarul, valoarea de inventar, starea, sursa de finanțare, obligațiile de durabilitate și temeiul predării. Bunurile publice și bunurile primite în folosință se predau potrivit legii și titlurilor aplicabile. Bunurile achiziționate prin proiecte cu finanțare nerambursabilă în scopul administrării se includ în inventarul de predare; transferul proprietății ori al folosinței se realizează numai dacă este impus sau permis de lege și de contractul de finanțare, cu aprobările necesare. Aceleași reguli se aplică bunurilor proprii ori finanțate din surse mixte. Contractul nu produce confiscarea sau trecerea automată a bunurilor în patrimoniul ANMAP. Bunurile terților se gestionează conform titlurilor de folosință.
11.5. Proiectele în curs, contractele și obligațiile față de finanțatori se preiau numai cu aprobările și consimțămintele cerute de lege și de contractele de finanțare. Până la aprobarea transferului, titularul rămâne responsabil pentru obligațiile sale. Eventualele impedimente și măsurile de protejare a finanțării se consemnează distinct.
11.6. Neconcordanțele se înscriu în procesul-verbal, cu măsuri și termene. Refuzul unei părți de a semna se consemnează și nu împiedică măsurile legale de asigurare a continuității. Cheltuielile predării se suportă de fiecare parte pentru operațiunile care îi revin, dacă legea sau un acord permis de aceasta nu prevede altfel.
ART. 12 - Comunicări și documente contractuale
12.1. Adresele poștale și electronice pentru comunicări se înscriu în anexa nr. 4. Notificările se transmit prin mijloace care permit dovedirea conținutului și a primirii. Comunicarea electronică se dovedește prin confirmarea de primire sau printr-un sistem care certifică livrarea, potrivit legii. Modificarea datelor de contact se comunică în 5 zile lucrătoare.
12.2. Termenele exprimate în zile sunt calendaristice dacă nu se precizează «zile lucrătoare». Calculul lor și efectele zilelor nelucrătoare se stabilesc potrivit legii. Termenele legale și cele obligatorii din metodologie prevalează asupra termenelor contractuale incompatibile.
12.3. Fac parte integrantă din contract anexele nr. 1–4 la contract, completate și semnate de părți, actele adiționale legale și documentele evaluate identificate la pct. 2.2 și în anexa nr. 4. Anexa nr. 4 la metodologie reglementează legitimația, iar anexa nr. 5 la metodologie reglementează raportul anual; acestea nu se confundă cu anexele contractuale. Documentele de management și actele normative se aplică potrivit forței lor juridice. Procesele-verbale constată situații de fapt și nu modifică singure contractul.
12.4. În caz de neconcordanță, prevalează normele imperative și metodologia aplicabilă, apoi contractul și actele adiționale legale. Anexele concretizează obligațiile și nu pot diminua angajamentele obligatorii. Divergențele se clarifică în scris, fără suspendarea obligațiilor neafectate. Nulitatea unei clauze nu afectează restul contractului dacă acesta poate produce efecte potrivit legii.
12.5. Prezentul model se utilizează pentru contractele atribuite potrivit metodologiei identificate la pct. 2.1. Contractele în vigoare și procedurile începute anterior rămân supuse regulilor tranzitorii de la art. 24 din metodologie; utilizarea modelului nu modifică automat contractele existente și nu introduce obligații retroactive.

Prezentul contract s-a încheiat astăzi, ..................,(data) în câte un exemplar original pentru fiecare parte semnatară, toate având aceeași putere juridică; dacă se utilizează semnătura electronică calificată, fiecare parte primește exemplarul electronic semnat de toate părțile.

Părți semnatare:
Pentru ANMAP — reprezentant legal [nume, prenume, funcție și semnătură]
Pentru entitatea de susținere, numai dacă este parte potrivit art. 12 alin. (10) din metodologie — reprezentant legal [nume, prenume, funcție și semnătură]
Pentru administrator — reprezentant legal [nume, prenume, funcție și semnătură]


ANEXA 1 la contract

Angajamentul bugetar

1. Anexa preia angajamentul ferm și proiecția financiară din dosarul evaluat, potrivit art. 14 alin. (1) lit. k) și art. 15 alin. (4) din metodologie. Proiecția acoperă toți cei [N] ani ai duratei de la pct. 5.1, pe ani și surse; bugetul detaliat și dovada resurselor se cer pentru primul an (primele 12 luni). Pentru anii ulteriori nu se impune la semnare aceeași detaliere. Sumele sunt în lei, cu precizarea regimului TVA.
2. Pentru primul an se completează fișa detaliată de mai jos pe baza documentelor evaluate, cu separarea personalului, bunurilor și serviciilor și investițiilor și fără dublarea costurilor. În executare se întocmește anual bugetul detaliat al anului următor și se actualizează proiecția multianuală, fără diminuarea angajamentelor asumate. Calendarul anual se corelează cu perioada efectivă de administrare.
Bugetul detaliat pentru primul an și, ulterior, pentru anul de execuție [•••]
	Program și activitate
	Personal lei
	Bunuri și servicii lei
	Investiții lei
	Total lei

	P1 Biodiversitate — inventariere, cartare, monitorizare, verificări în teren, date, conservare și restaurare
	[•••]
	[•••]
	[•••]
	[•••]

	P2 Vizitare — infrastructură, servicii, informare și managementul vizitatorilor
	[•••]
	[•••]
	[•••]
	[•••]

	P3 Comunități — conștientizare, educație, tradiții și colaborare locală
	[•••]
	[•••]
	[•••]
	[•••]

	P4 Administrare — conducere, echipamente, documente strategice, instruire și funcționarea consiliilor
	[•••]
	[•••]
	[•••]
	[•••]

	TOTAL ANUAL
	[•••]
	[•••]
	[•••]
	[•••]



	Sursa și documentul justificativ
	Sumă lei
	Caracter cert sau estimat
	Partea responsabilă și scadența

	Alocare a entității de susținere [act]
	[•••]
	[•••]
	[•••]

	Venituri proprii [fundamentare]
	[•••]
	[•••]
	[•••]

	Proiecte aprobate [contract]
	[•••]
	[•••]
	[•••]

	Alte surse confirmate [act]
	[•••]
	[•••]
	[•••]

	Proiecte neaprobate — evidență separată
	[•••]
	Estimat; exclus din acoperirea certă a minimului
	[•••]



3. Fișa anuală precizează: totalul resurselor certe [•••]; nivelul minim obligatoriu [•••]; diferența de acoperit [•••]; partea care o acoperă, sursa și termenul [•••]. Nu se consideră finanțare certă o simplă intenție de depunere a unui proiect sau o estimare neacoperită a veniturilor din tarife.
4. Cheltuielile din proiecte aprobate sunt evidențiate distinct și corelate cu eligibilitatea și calendarul finanțării. Activitățile neaplicabile se marchează motivat; această mențiune nu poate elimina o obligație legală ori un angajament obligatoriu.
5. Actualizarea pentru variația costurilor se fundamentează anual, cu indicarea prețurilor, cantităților și surselor. Nu există indexare automată neaprobată. Orice modificare a angajamentului contractual se realizează în condițiile art. 6 și ale legislației bugetare.
6. Centralizatorul de mai jos se completează pentru fiecare an 1–N, până la acoperirea întregii durate contractuale, prin reproducerea proiecției evaluate. Bugetul detaliat și proiecția sunt asumate de administrator și de entitatea de susținere pentru angajamentele care îi revin. Semnarea contractului nu este condiționată de detalierea tuturor anilor la nivelul cerut pentru primul an.
	An contractual
	Angajament minim lei
	Surse și sume lei
	Document și ipoteze
	Responsabil

	1
	[•••]
	[•••]
	[dovada disponibilității]
	[•••]

	2
	[•••]
	[•••]
	[proiecție fundamentată]
	[•••]

	… fiecare an până la N
	[•••]
	[•••]
	[proiecție fundamentată]
	[•••]

	N [ultimul an]
	[•••]
	[•••]
	[proiecție fundamentată]
	[•••]



ANEXA 2 la contract

Capacitatea tehnică

1. Se individualizează resursele din dosarul evaluat, inclusiv cele suplimentare care au fundamentat punctajul, potrivit art. 12 alin. (1), art. 14 alin. (1) lit. g) și art. 15 alin. (2) din metodologie. Resursele terților se identifică prin angajamentele ferme prevăzute la art. 7 alin. (3) și art. 14 alin. (1) lit. n) din metodologie. Nu se introduc la contractare mijloace noi pentru a modifica evaluarea.
2. Pentru fiecare resursă se completează modelul de mai jos. Se anexează documentul care dovedește proprietatea sau folosința legală și durata disponibilității.
	Resursa și identificarea
	Cantitate și caracteristici
	Titular și drept de folosință
	Disponibilitate și responsabil

	Sediu, spații, amplasament și distanță față de arie
	[•••]
	[•••]
	[•••]

	Mobilier și echipament de birou
	[•••]
	[•••]
	[•••]

	Mijloace de transport
	[•••]
	[•••]
	[•••]

	Echipament de teren, monitorizare și comunicații
	[•••]
	[•••]
	[•••]

	Echipamente și aplicații informatice, stocare și copii de siguranță
	[•••]
	[•••]
	[•••]



3. Administratorul asigură întreținerea și utilizarea efectivă. Indisponibilitatea unui mijloc esențial se notifică ANMAP în 5 zile lucrătoare, cu soluția temporară și termenul de înlocuire; activitățile urgente trebuie asigurate fără întrerupere. Entitatea de susținere pune la dispoziție bunurile pentru care și-a asumat această obligație.
4. Înlocuirile necesare în timpul executării se documentează și se comunică ANMAP în 10 zile lucrătoare, demonstrând menținerea caracteristicilor și a capacității evaluate. Reducerea capacității nu se realizează prin actualizarea inventarului. La semnare se păstrează configurația evaluată, cu respectarea art. 12 alin. (1) din metodologie și art. 6 din contract.
5. Pentru bunurile finanțate prin proiecte se înscriu condițiile de utilizare, durabilitate și transfer. Regimul juridic al acestora la încetare este cel prevăzut la art. 11.

ANEXA 3 la contract

Structura de personal

1. Structura reproduce organigrama, statul de funcții, normele, persoanele-cheie și angajamentele evaluate, potrivit art. 14 alin. (1) lit. e) și alin. (2) și art. 17 din metodologie. Pentru parcuri se respectă minimele din actele normative aplicabile, inclusiv H.G. nr. 230/2003, în măsura incidenței; pentru celelalte poziții se preiau exact cerințele documentației sesiunii. Tabelul se completează cu toate posturile evaluate și nu instituie o listă universală de funcții pentru toate categoriile de arii.
	Funcția și titularul propus
	Posturi și normă
	Raport juridic și disponibilitate
	Calificări și experiență evaluate

	Conducere [funcție, nume]
	[•••]
	[•••]
	[•••]

	Personal-cheie [câte un rând pentru fiecare persoană]
	[•••]
	[•••]
	[•••]

	Personal de teren [funcții și număr]
	[•••]
	[•••]
	[•••]

	Alte posturi din organigrama evaluată
	[•••]
	[•••]
	[•••]

	Servicii suport externalizate, numai dacă sunt admise și evaluate
	Nu se asimilează posturilor obligatorii
	[prestator și angajament]
	[•••]



2. Numărul de posturi, normele și raporturile juridice sunt cele evaluate; nu se instituie prin model o normă întreagă universală pentru funcții sau poziții pentru care cadrul aplicabil și documentația evaluată permit altă soluție. Serviciile externalizate se evidențiază distinct, fără a substitui posturi obligatorii. Voluntarii nu înlocuiesc personalul minim. Pentru fiecare persoană-cheie se păstrează nivelul calificării și experienței care a fundamentat candidatura, potrivit art. 13 alin. (4) din metodologie.
3. Vacantarea oricărui post din structura minimă se notifică ANMAP și entității competente în 7 zile lucrătoare. Preluarea temporară se comunică în 7 zile lucrătoare de la decizie, cu persoana, calificarea, atribuțiile și durata. Distinct, modificările personalului pentru care au fost emise legitimații se comunică ANMAP în 15 zile calendaristice, potrivit art. 13 alin. (4) din metodologie; îndeplinirea unei notificări nu prelungește termenul celeilalte. Se respectă calificările, incompatibilitățile și timpul legal de muncă.
4. Partea competentă inițiază procedura legală de ocupare în cel mult 30 de zile calendaristice de la vacantare și urmărește finalizarea în cel mult 90 de zile calendaristice. Dacă există o interdicție legală, lipsa candidaților eligibili ori un alt impediment obiectiv dovedit, se comunică ANMAP justificarea înaintea expirării și se stabilește un calendar actualizat, cu măsuri de continuitate. ANMAP nu poate autoriza derogări de la normele de ocupare a posturilor.
5. Preluarea temporară nu echivalează cu ocuparea postului și nu devine permanentă prin simpla notificare. La fiecare 30 de zile calendaristice se comunică stadiul recrutării și se verifică menținerea capacității efective de administrare. Pentru director se aplică și pct. 4.1 lit. h) și pct. 8.8.
6. Programul anual de formare identifică, pentru fiecare categorie de personal, competențele necesare administrării, instruirile ori calificările urmărite, participanții, termenele, costurile și sursele de finanțare, în concordanță cu angajamentele evaluate și cerințele legale ale funcțiilor. Se păstrează documentele care atestă participarea și rezultatele formării și se raportează anual realizarea programului. Formarea continuă nu substituie calificările și experiența obligatorii la candidatură și nu permite introducerea după evaluare a unor condiții eliminatorii noi.

ANEXA 4 la contract

Identificarea ariilor și a documentelor aplicabile

1. Fișa identifică, fără modificarea conținutului evaluat, poziția din anunț și actele prevăzute la art. 5 alin. (6), art. 12 și art. 14 din metodologie. Pentru fiecare arie se indică exact suprapunerile și desemnările internaționale. Datele se corelează cu procesul-verbal de predare-primire, fără reevaluarea candidaturii.
	Element
	Date obligatorii

	Aria
	Denumire [•••]; cod [•••]; categorie [•••]; act de desemnare [•••]

	Delimitare
	Suprafață [•••]; sursa oficială și versiunea limitelor [•••]; hartă și fișier anexat [•••]; suprapuneri [•••]

	Atribuire și temei
	Ordin [•••]; decizie și anunț sesiune [•••]; raport final și rezultat publicat [•••]; data publicării [•••]; structură existentă/constituită ulterior [•••]; actele de conformitate și reprezentare [•••]; durata din anunț [•••].

	Documente de conservare
	Plan de management [act și valabilitate]; regulament [act]; obiective și măsuri de conservare [acte]; documente în curs [stadiu]

	Angajamente din candidatură
	Documente și versiuni pentru buget, personal, capacitate tehnică și științifică, plan de lucru/plan de acțiune, plan de monitorizare și date, desemnări internaționale, acorduri ferme ale terților și clarificări admise [•••].

	Monitorizare contractuală
	Criteriile ANMAP aplicabile conform art. 23 alin. (1) din metodologie [act și versiune]; ținte și dovezi asumate; raport conform anexei nr. 5 la metodologie. Distinct: evaluarea managementului de către autoritatea publică centrală, potrivit legii.

	Date de comunicare
	Pentru fiecare parte: adresă poștală, adresă electronică oficială, persoană de contact și funcție [•••]

	Predarea și perioada administrării
	Decizia comisiei [•••]; proces-verbal și data preluării [•••]; data expirării calculată conform pct. 5.1 [•••]; entitatea competentă până la preluare [•••].

	Desemnări internaționale
	Desemnare [•••]; obligații și obiective [•••]; măsuri, indicatori, termene și documente evaluate [•••].

	Participarea entității eligibile
	Coordonare/subordonare [act]; semnează/nu semnează contractul; obligații ferme și titular pentru fiecare sursă/resursă [•••].



2. Se identifică planul de lucru ori planul de acțiune evaluat, planul de monitorizare și gestionare a datelor și obligațiile aferente fiecărei desemnări internaționale, potrivit art. 14 alin. (1) lit. h)–j) și alin. (3) și (4) din metodologie. Programul de mai jos urmărește angajamentele pentru întreaga poziție. Actualizarea anuală păstrează obligațiile și capacitatea evaluate; nu modifică retroactiv candidatura.
	Activitate și rezultat
	Indicator și dovadă
	Responsabil
	Termen și resurse

	Monitorizare [specii/habitate]
	[frecvență, metodă, raport, date]
	[•••]
	[•••]

	Cartare și actualizare date
	[acoperire, metodă, fișiere, metadate]
	[•••]
	[•••]

	Măsuri de conservare și restaurare
	[rezultat verificabil și documente]
	[•••]
	[•••]

	Planuri, regulamente și consilii
	[document, depunere, ședințe]
	[•••]
	[•••]

	Alte angajamente din planul de lucru sau planul de acțiune evaluat
	[•••]
	[•••]
	[•••]

	Date GIS și actualizarea datelor SDF
	[seturi, formate, dovezi]
	[•••]
	[calendar corelat raportării]

	Obligații ale desemnărilor internaționale
	[măsură și dovadă per desemnare]
	[•••]
	[•••]

	Avize și condiții specifice
	[registre, termene și cazuri depășite]
	[•••]
	[art. 20–22 din metodologie]



3. Se atașează inventarul inițial al bunurilor și documentelor, procesul-verbal de preluare și lista proiectelor în curs, cu titular, finanțator, obligații și termene. Pentru fiecare anexă, semnăturile părților confirmă asumarea datelor și responsabilităților, fără a înlocui aprobările legale necesare.

ANMAP [semnătură]    Administrator [semnătură]    Entitatea de susținere, dacă este parte [semnătură]

ANEXA nr. 4 - Model de legitimație de administrator

	Rubrică
	Conținut minim

	Emitent
	Agenția Națională pentru Mediu și Arii Protejate - ANMAP

	Denumire
	LEGITIMAȚIE DE ADMINISTRATOR

	Titular
	Nume și prenume; fotografie; funcție; structura de administrare

	Aria/ariile
	Denumire și cod pentru aria/ariile din contract

	Temei
	Contract de administrare nr. ....../........

	Număr legitimație
	Serie/număr unic

	Valabilitate
	Pe durata raportului juridic relevant și a contractului, cu viza ANMAP potrivit instrucțiunilor aplicabile

	Mențiune
	Titularul exercită numai atribuțiile conferite prin lege, contract și fișa postului; legitimația nu extinde competențele legale.



Elementele grafice, măsurile de securizare, seria, modalitatea de vizare și evidența legitimațiilor se stabilesc prin instrucțiune a președintelui ANMAP, fără modificarea conținutului juridic al competențelor titularului.
ANEXA nr. 5 - Structura raportului anual de activitate și indicatorii de performanță
	Nr.
	Secțiune
	Conținut minim

	1
	Date generale
	Poziția/ariile, contractul, perioada, conducerea, personalul, modificările instituționale.

	2
	Obiective și măsuri de conservare
	Obiectiv/măsură; țintă anuală; realizat; %; dovadă; cauze; măsură corectivă.

	3
	Plan de management / plan de acțiune
	Activități planificate, stadiu, întârzieri, dependențe, acte de aprobare/avizare.

	4
	Monitorizare și cartare
	Specii/habitate, suprafețe/acoperire, metode, date GIS, QA/QC, actualizare distribuții și date SDF.

	5
	Presiuni, amenințări și incidente
	Evenimente, severitate, răspuns, rezultat, cooperare cu autoritățile.

	6
	Avize și condiții specifice
	Număr, tip, termen mediu, cazuri depășite, condiții impuse, urmărirea conformării.

	7
	Personal și capacitate operațională
	Posturi prevăzute/ocupate, fluctuație, formare, indisponibilități, înlocuiri, capacități tehnice.

	8
	Financiar
	Buget planificat/realizat, surse, cheltuieli pe categorii, tarife/venituri, abateri și corecții.

	9
	Date, GIS și interoperabilitate
	Seturi de date create/actualizate, transmitere către ANMAP, backup, incidente de integritate/securitate.

	10
	Informare, educație și factori interesați
	Consilii, consultări, comunități, educație, transparență, sesizări și soluționare.

	11
	Desemnări internaționale
	Obligații relevante Ramsar/UNESCO/alte desemnări, măsuri și raportări realizate.

	12
	Plan de măsuri pentru anul următor
	Priorități, ținte, termene, responsabili, resurse, riscuri și măsuri corective.

